text:
Iby'Ibanze By'Umukristo
Walter Gschwind
UMWANYA W’UWIZERA
Ese wishimira umwanya ufite muri Kristo?
Kugera ku gasongero k’umusozi uri mu modoka ntabwo bigoye namba.Itegereze uko barimo imbere, baba bahagaze cyangwa bicaye, bake muri bo nibo bagaragara babasha kuzamuka umusozi ku mbaraga zabo: ubabonamo abanyamugi, abasheshe akanguhe, abana, ibimuga n’abandi benshi batabasha kuzamuka bakoresheje imbaraga zabo.
Uretse amafaranga y’urugendo asabwa, nta kindi kigerekwaho: n’ukugirira icyizere iyo modoka ikoranywe ubuhanga, kuva ku mipira yayo ukageza k’uyitwara.
Abagenzi bose bagerera icyarimwe aho urugendo rurangirira, yaba uwarimbanye inkweto zo mu mugi cyangwa umukecuru wahinamiranye kubera izabukuru ukikiye akana gato, cyangwa se kandi wa musaza wishingikiriza akabando. Mbega kwicara mu modoka ikujyana udakoza amaguru hasi !... Mbega ibyiza we...!
„Murananiwe? Ese mwabashije kwambukiranya bya bikuku na ya mateme yose?“
- Batangara bakureba: „ Mbega ibibazo! Ntabwo tugejejwe hano n’imbaraga zacu bwite, imodoka niyo itugejeje hano !“
Bagakomeza batangara bati: „Mbega ubwiza bw’imisozi ! na bya bikombe byiza na rwa ruhererekane rwayo rudahezwa n’amaso!“Ariko nta n’umwe utinyuka agira ati: „Ni jye wabashije kwizamura iyi misozi no kwigeza hano!“
Twebwe abakristo, twanyuze mu kuzamurwa gukomeye cyane. Inkomoko yacu yari idafite ibyiringiro. Nta tandukaniro hagati yacu, twari abacumuye tutabasha gushyikira ubwiza bw’Imana. Twari dutegereje urubanza, gucirwaho iteka, urupfu rwa kabiri. Abaroma 3,9-18,22,23; Tito 3,3; Abefeso 2,1-3 n’iyindi mirongo myinshi ibitubwiraho.
Ariko Imana yaratwibutse. Tutabizi yaradukunze; atari mu magambo gusa ahubwo mu bikorwa! Icyo umutima w’umuntu n’umwe utari kwibwira, Imana yaragiteguye: agakiza katuvana mu mibereho yo hasi cyane, imibereho itabasha guhindurwa myiza, katugeza mw’ijuru, imbere y’intebe ya cyami y’Imana, hafi y’umutima we.
Imana niyo yateguye uwo mugambi w’agakiza; Yesu Kristo, Umwana we, arawusohoza. Yaratubabarijwe ku musaraba.Yikoreye ibyaha byacu, ahinduka icyaha ku bwacu. Yahanwe mu cyimbo cyacu kandi umujinya w’Imana wari kuri we. Yaratwitangiye, aradupfira. Yarahambwe, aranazuka kubwo kudutsindishiriza. Nk’uwazutse, yazamuwe iburyo bw’intebe y’Imana. Aho ahaba iteka kandi aradusabira.
None, umunyabyaha wese yibona ahabwa ako gakiza kuzuye kandi k’iteka, kateguwe n’Imana. Ntacyo asabwa kongeraho“kuko mwakijijwe n’ubuntu kubwo kwizera: ntibyavuye kuri mwe, ahubwo ni impano y’Imana, ntibyavuye no ku mirimo, kugira ngo hatagira umuntu wirarira„ (Abefeso 2,8,9).
Iyo umunyabyaha yiringiye ubuhamya bwo mw’Ijambo ry’Imana kandi akemera kwizera agakiza k’Imana, ubwo nibwo ako kanya agira umugabane ku bintu byose bizanwa n’igikorwa cya Yesu Kristo. Muri Kristo, avanwa ku ndiba y’umuruho we akagezwa “mw’ikuzo ry’Imana „ risumba byose kandi tutari kubasha kwigezaho n’imbaraga zacu bwite. Ibyo byashobokeye „muri“Kristo honyine kandi bishoboka „kubwe“(Abaroma 3,23), ayo magambo agaruka kenshi mu rwandiko rw’Abefeso.
Noneho rero, nta tandukaniro hagati y’abacunguwe ku by’umwanya bafite imbere y’Imana.Babiheshejwe n’agakiza ko muri Yesu Kristo, bose bari „mw’ijuru“uhereye ubu. Imana „yatuzuranye nawe, itwicaranya na we mw’ijuru mu buryo bwa mwuka turi muri Kristo Yesu“(Abefeso 2,6).
Mbega ibihe byiza bidutegereje, twe abakristo, kubw’umwanya mushya dufite! Ntitwabasha gutanga urutonde, naho twacagagura amagambo, iby’igikorwa cya Nyagasani cyatuzaniye kandi dufiteho umugabane uhereye ubu. Hano twabasha gusa kuvuga ukuri kumwe na kumwe kwerekeranye n’isano dufitanye n’Imana.
„Kubwo kumvira k’umwe“twahinduwe abakiranutsi (Abaroma 5,19). Ntabwo Imana ikitubona mu mwanya w’abanyabyaha, noneho amagambo ngo „ twese turi abanyabyaha bo kugirirwa imbabazi“usanga abizeye benshi bivugaho, ntabwo ahuje n’icyo Imana ntabwo ahuje n’icyo Imana yakoze muri twe. Ntabwo ari imbabazi z’ibyaha byacu dufite gusa, ariko kubwo gushaka kw’Imana, twebwe ubwacu, twagizwe abera n’igitambo cy’umubiri wa Kristo cyatanzwe rimwe kikaba gihagije iteka (Abaheb.10,10). Kubw’igitambo kimwe yaradutunganyije iteka ryose (Abaheb.10,14). Niyo mpanvu dufite umudendezo wose wo kwinjira ahera kubw’amaraso ya Yesu Kristo tunyuze mu nzira nshya yaduciriye y’ubugingo (Abaheb.10,19,20).
Ariko iyo twinjiye Ahera cyane twegereye intebe y’Imana, twakirwa dute? – „ Nimurebe urukundo Data wa twese yadukunze, rwatumye twitwa abana b’Imana: kandi niko turi. Bakundwa, ubu turi abana b’Imana“(1 Yoh.3,1,2). Twavutse ku Mana, ubu dufite “ubugingo bw’Imana”, kandi atwitaho nka Data, ntasiba kuturengera nk’Imana.
Nyamara hari abizera batanezezwa n’umwanya bafite muri Kristo ! Kubera iki?
- Kugira ngo agakiza kabo kagire agaciro, batekereza ko hari icyo bagerekaho kibakomotseho. Kandi kuko nta gatege na gake biyunvamo, ibyiringiro no kunezererwa agakiza bikabura rwose.
- Cyangwa bagashyigikiza umwanya wo kuba muri Kristo uko bibona. Iyo bashoboye gukora icyiza, cyangwa bari mu munsi mwiza, babasha kunezezwa n’icyo bazi ku gakiza. Ariko iyo bahuye n’umunsi mubi, ubwo bashidikanya ko ari abana b’Imana, ndetse no ku bindi byose. Nyamara uwo mwanya nta kindi wishingikiriza uretse igikorwa cya Yesu Kristo; uko twibona ntikubasha kugira icyo guhindura. Uko turi kugomba gushushanywa n’umwanya uhebuje twashyizwemo, ntitugomba gucurikiranya ibyo. Kugira ngo bibe bityo rwose, Imana itunyuza mw’ishuri ryayo (Abaheb. 12,5-11).
- Abandi bizera nabo ni abanebwe cyane ku buryo batabasha kumenya ubutunzi bwabo muri Kristo n’umwanya bamufitemo. Bibanda kubyo mw’isi gusa maze bakibuza umunezero nyawo. Mbega uko twese dukeneye iyi mpuguro: “Niba mwarazuranywe na
Kristo, mujye mushaka ibiri hejuru, aho Kristo ari, yicaye iburyo bw’Imana”(Abakol.3,1)!
KUBOHORWA NO KUYOBORWA NA MWUKA
Nabasha nte kubohorwa mu mbaraga z’icyaha?
Abizeye vuba akenshi banezerwa cyane bageze mu nzira nshya, ariko ntihabuzemo ibishuko ndetse no gushidikanya. Iki gice gifite intego yo gufasha, gishingiye kw’ijambo ry’Imana, abatangiye gukurikira Yesu, bahura n’ikibazo gikurikira: Nasobanukiwe ko ibyaha byanjye nabibabariwe mw’izina rya Yesu. Noneho se ni gute nabasha kubohorwa mu mbaraga z’icyaha?
“Ndi mubi kurusha ntarakizwa ! ”
Tekereza umuntu waba watengukiweho n’umukingo. Yapfuye. Amabuye y’ubwoko bwose, amato n’amanini arundanyije mu gatuza ke. Ntabimenya. Ntacyo amubangamiyeho. Yapfuye.Ariko umutima we wongeye gutera akazuka, ubwo yahita abona ya mabuye ndetse ayumve. Azamubera umutwaro utihanganirwa.
Ni nk’uko nawe byaba byarakugendekeye. Mbere yo gukizwa kwawe wari “upfuye uzize ibicumuro n’ibyaha (Abefeso 2, 1). Ntiwabashaga kumenya ikibi: wari “umwijima” (Abefeso 5,8). Wari warataye umuco (4, 19), waratandukanijwe n’ubugingo buva ku Mana (4,18).
Ubu siko bikimeze. Kubwo kwizera Yesu, Umwana w’Imana, ufite ubugingo muri wowe (Yoh.5,24). Ubu niho noneho ubasha kwibona uko uri imbere y’Imana, uko wabayeho kugeza ubu. Kandi wibazanya ubwoba uti:
„Nabasha kwikura aha nte?“
Kubwo amaraso ya Yesu wogejwe ibyaha byawe. Ariko dore hari ibihora bigaruka. Urashaka kwikuraho umukingo wakugwiriye twavuze haruguru, nyamara ukananirwa. Utera intambwe imwe werekeza imbere, maze mu kanya gato ugasubira inyuma intera ingana niyo waruteye. Kuva ubwo washatse gukurikira Umukiza no gusa nawe, ubona icyaha cyararushijeho guhembukira muri wowe (Abaroma 7,9).Ubona itegeko ry’imibereho y’icyaha mu ngingo z’umubiri wawe, maze utegekwa gukora icyo udashaka (umurongo wa 15). Sinatangazwa no kukumva utaka ugira uti: „ Yemwe, mbonye ishyano ! Ninde wankiza uyu mubiri utera urupfu?“(umur. 24).
„Ntibishoboka guhindura mwiza umuntu wa kamere“
Uko warwanaga uri munsi ya bwa butaka byari ngombwa. Twese tugomba kumenya ko kamere yacu ya kera, niyo „ umuntu wa kera“ari mbi iteka. Tugomba kutiringira imbaraga zacu bwite. Kubwa kamere twese twabaye „ ab’imburamumaro“nk’umwanda wo mw’icukiro; igicuma cyamenetse ntawabasha kugikoresha; umutaka wacitse ntawakwifuza kuwitwikiriza (Abaroma 3,12).
Ntabwo Imana idutegerezaho kugerageza kwigira beza. Niyo ubwayo, mu bumana bwayo bushyitse, yadukuye mu cyago twarimo:
„ Kubwa Yesu, wadukijije umuntu wa kera ! “
Ntabwo ibyaha byacu ari byo byajyanye Kristo ku musaraba byonyine. Ntiyababarijwe ibibi twakoze byonyine, ahubwo n’icyo turicyo nacyo. Iyo urebye ku musaraba, wagira uti: muwambereye incungu, nabonyemo iherezo ry’umuntu wa kera. Aho wishingikiriza ibyavuzwe ku buryo bweruye mw’Ijambo ry’Imana: „ Umuntu wacu wa kera yabambanywe nawe, kugirango umubiri w’ibyaha ukurweho, twe kugumya kuba imbata z’ibyaha“(Abaroma 6,6). „ Kubw’umubatizo twahambanywe nawe mu rupfu rwe“(6,4). Mbega kubohorwa !
Icyo gikorwa gitangaje cy’Imana ntikigira agaciro iyo utangiye kubyiyumvamo, ahubwo ni igihe wizeye ko ari kubwawe Nyagasani Yesu yasohoje umurimo we wo gucungura ku musaraba. Ese ibyo ntibigutangaza ugira uti: „ Ndashimira Imana kubwa Nyagasani Yesu Kristo?“
Imana yaguhaye kamere nshya.
„Wabyawe ubwa kabiri“. Ibyo byasohojwe wumvira Ijambo ry’Imana n’igikorwa cy’Umwuka Wera, cyangwa, nk’uko Nyagasani Yesu Kristo yabivuze,“wabyawe n’amazi n’Umwuka „ Ubu ufite kamere nshya. Kristo yahindutse ubugingo bwawe, kandi ahinduka icyitegererezo cy’ubwo bugingo bukurira muri wowe (Yoh.3,5).
Umwuka Wera yihariye ubuyobozi bw’ubugingo bwawe.
Noneho ubu Umwuka Wera w’Imana asigaye atuye muri wowe. Niwe ufite ubuyobozi bw’ubugingo bushya buri muri wowe, bushingiye kuri Yesu, niwe ubwitaho kandi bwerekezaho (Abaroma 8,9,11 na 1 Abakor.6,19). Umwuka Wera ashaka kukuyobora ku manywa na nijoro, mu mrimo wawe no mu myidagaduro yawe, uri hagati mu bandi cyangwa se uri wenyine. Intego ye niyo gukangura no kunoza uko dukunda Data n’Umwana we Yesu Kristo.
Kurwanya ubuyobozi bw’Umwuka Wera.
Ibyanditswe byera bidusaba kuba maso kubw’uko dufite „ kamere“muri twe. Iryo jambo ntimurifate nkaho ari igice kimwe cy’umubiri, ahubwo ni ikirwanya ubuyobozi bw’Umwuka Wera kidutuyemo. Urutonde rw’abakorera ubwo buyobozi bubi rwanditse mu Bagalatiya 5,19-21: gusambana, gukora ibiteye isoni, iby’isoni nke, n’ibindi bibi byinshi.
Ubwo buyobozi bushaka kurwanya ubugingo bwawe, kubwiyegurira no guhindura umubiri wawe kuba imbata yabwo ibwumvira. Iyo bugeze kuri iyo ntego, icyo uzakora cyose aba ari icyaha.
Kuba „kamere“ituye muri wowe ntibigomba kukuremerera mu mutimanama. Icyo cyonyine ntabwo ari icyaha. Gusa iyo kamere y’icyaha ntigomba kutugiraho ububasha. None byagenda bite kugirango turwanye igikorwa kibi cy’ubwo buyobozi burwanya Umwuka? Igisubizo gihamye n’ugukurikiza inama y’Imana:
„Muyoborwe n’Umwuka, kuko ari bwo mutazakora ibyo kamere irarikira“(Abagal.5,16).
KUYOBORWA NA MWUKA
„Muyoborwe n’Umwuka, kuko ari bwo mutazakora ibyo kamere irarikira“(Abagal.5,16).
Umwuka Wera atuye muri njye afite kamere yihe?
Ntabwo bitugoye gusobanukirwa ko Umwuka Wera, umwe mu butatu bw’Imana utuye muri twe, akiranuka. Niwe Mwuka w’Imana, bityo akaba afite kamere yayo: ni umucyo, nta mwijima na muke uba muri we. Ni urukundo. Ni Umwuka w’ubugingo, w’ukuri, w’ubwenge, w’imbaraga, w’urukundo no kwiyoroshya.(1 Yoh.1,5; 4,8; Abaroma 8,2; Yoh.15,26; 1 Yoh.5,6; Abefeso 1,17; 2 Tim.1,7).
Imbuto zizanywa nawe muri twe zihuje na kamere ye:” urkundo, n’ibyishimo, n’amahoro, no kwihangana, no kugira neza, n’ingeso nziza, no kugwa neza, no kwirinda (Abagal.5,22)“
„Kamere“izaguma muri njye igihe cyose nzamara hano kw’isi, ihabanye rwose „n’Umwuka“, kandi ntibasha guhinduka mu miterere yayo.
Ibyo tubyumva bitagoranye. Twararuhijwe cyane, tunanihishwa na kamere yacu ya kera ku buryo tutatangazwa no kumva mw’Ijambo ry’Imana ko “kamere” yaciriweho iteka, kandi ko imirimo ya” kamere “ivugwa muri ryo ari ibikorwa bibi byaciriweho iteka. Ni byabindi twamaze gutanga urutonde rwabyo: “gusambana, gukora ibiteye isoni, n’iby’isoni nke, no gusenga ibishushanyo, no kuroga, no kwangana, no gutongana, n’ishyari, n’umujinya, n’amahane, no kwitandukanya, no kwirema ibice, no kugomanwa, no gusinda, n’ibiganiro bibi, n’ibindi bisa bityo”(Abagal.5,19-21).
Ntakundi nayoborwa atari na “Mwuka” cyangwa na “kamere”.
“Icyo nicyo kingora gusobanukirwa”; ahari uko niko wahita usubiza. “Hagati y’ubutware bw’abo banzi batabasha kumvikana barwanira kunyobora, ntaho mbasha kubera mu mahora nigenga?”.
Igisubizo kiroroshye: cyangwa se ndagendera mu gushaka kw’Imana, kwiza, gushimisha, kandi ukiranuka, cyangwa se ngendere mu gushaka kwanjye bwite. Hagati yo kumvira no kutumvira nta hagatatu hariho.
Mbasha gutanga amaturo n’ibitambo kimwe n’abandi, ariko niba ntari kubikora uko Imana ibitegeka mw’Ijambo ryayo, ibyo bitambo bihinduka icyaha cyo kutumvira no kwigenga imbere yayo (1 Sam.13 na 15).
Kimwe na Rubeni, “mbasha kwiyicarira mu mikumbi y’intama” no “kwiyumvira imyirongi y’abungeri” (Abacam. 5,16), ntekereza ko nta kibi kiboneka muri ibyo. Ariko nzi ko umwanzi ari mu gihugu, kandi akaba yugarije kwica benshi – ndetse urupfu rw’iteka – ubwo kwiyicarira kwanjye guhinduka ukumpanisha.
Mbasha kandi kujya gushyingura data. Ariko niba uko nita ku muryango wanjye kuruta uko mbana na Yesu, ubwo icyo gikorwa kigaragara ari icy’urukundo ntikizaba gituruka kuri “Mwuka”, ni icya “kamere” (Mat.8,21,22).
Oya, nta butaka bwigenga hagati y’aho “Mwuka” akorera mu bugingo bwanjye, naho “kamere” yibonekeza.
Niba nkomeje gushaka ubwo butaka bwigenga, ni ikigaragaza ko ntigeze niyegurira rwose Nyagasani.
Muzi neza uko imodoka ikora. Ijya imbere cyangwa ikajya inyuma. Nta kundi yabasha kugenda. Intumwa Pawulo yagiye ayoborwa na Mwuka awumvira muri byose. Nicyo cyatumaga aharanira kugera ku ntego ngo asingire ingororano yo guhamagarwa n’Imana muri Kristo Yesu (Abafilipi 3). Démas we yagendanye na Pawulo igihe gito, maze arahagarara, ndetse ikibi kirushaho maze asubira inyuma, kubwo gukunda iby’iki gihe (Filemoni 24). Watekereza ukuntu hagati y’abo bombi hagiye intera nini cyane (2 Tim.4,10). Mbega agahinda !
“Twebwe abapfuye ku byaha, twabasha dute kongera kubaho mu byaha? (Abaroma 6,22), uko niko intumwa Pawulo yabazaga. Umwuke Wera wenyine niwe ubasha guha icyerekezo imigambi y’umutima wacu no kuyobora uko tugenda.
Ese natandukanya nte “ibya Mwuka” n’ “ibya kamere”? Ntabwo bihora ari ibyoroshye!
Igi ry’igishwi risa cyane n’iry’inyamanza ku buryo ijisho ritamenyereye ryagira ingorane zo kuyatandukanya. Uko niko bishoboka ko umaze igihe atagendera mu nzira yo kwizera bimugora gutandukanya ibya “kamere” n’ibya “Mwuka”. Ibyo biba cyane cyane iyo hari ikintu kigishibuka kitari cyabyara imbuto zigaragara.
Mu ruhande rumwe naho ubwo bushishozi bwaba buva ku nararibonye y’ubuzima, igikomeye ni ukugira umutima udakora hirya no hino, werekeje kuri Kristo mw’ikuzo rye,
nka Pawulo (Abafilipi 3) n’ijisho rireba neza, nka ya mpumyi yakijijwe na Yesu (Yoh. 9). Ndetse n’umukristo wegeye imbere, iyo abuze kuba maso, abasha gukozwa isoni n’akana gato kizera gafite ibyo byombi. Ijambo ry’Imana riratubwira riti: “Kandi amaso y’Uwiteka ahuta kureba isi yose impande zose kugira ngo yerekane ko ari umunyamaboko wo kurengera abafite imitima imutunganiye”(2 Ngoma 16:9) kandi ngo “Itabaza ry’umubiri ni ijisho, nuko rero ijisho ryawe iyo rirebye neza, n’umubiri wawe wose ugira umucyo: ariko iyo ribaye ribi umubiri wawe wose ugira umwijima” (Luka 11,34-36).
Imana yahaye Aburamu ubuyobozi bworoheje cyane: “Ujye ugendera imbere yanjye, kandi utungane rwose” (Itang.17,1).Akenshi, ibibazo byoroheje nk’ibi bidufasha kureba neza: “Ibi binyegereza Nyagasani Yesu, cyangwa binjyana kure ye? Ibyo se bimfitiye akamaro mu murimo we?”
Uwo nitayeho ninde? Ese ndabibira mu “Mwuka” cyangwa muri “kamere”? (Abaroma 13,4; Abagal. 6,8).
Abakristo benshi, kandi cyane cyane mu bakiri bato, bibwira ko bagomba gushyiraho imbaraga nyinshi cyane ngo babashe gutsinda irari rya kamere no kubwira isi ndetse n’icyaha bati: “oya”.
Ahubwo ikibazo ni iki: “Ese ndabibira mu Mwuka cyangwa mu mubiri?” Ikibi cyangwa icyiza cyose kibanzirizwa n’umwiteguro. Kandi tugomba kuba maso mu byo dutegura. Wabasha kubiba ibyatsi bibi mu mwanya w’indabo, no gufumbira imbuto mbi mu mwanya w’inziza. Ubwo se ibizamera no gukura ni ibihe?
Ijambo ry’Imana ni imbuto nziza (Luka 8,11). Ese naba ndinyanyagiza uko bikwiye mu mutima wanjye, ndisomana umwete bigeretseho gusenga? (Zab.119,148 ; Mat.4,4). Ese nditekerezaho? Ese mbeshwaho naryo? Naba ndeka iryo Jambo rya Kristo rikabaho rigwiriye muri njye? (Abakolosayi 3,16). Mbese naba nshyira mu bikorwa Ijambo ry’Imana cyangwa ndi uwumva nkibagirwa? (Yakobo 1,21-25).
Isi isesera vuba vuba mu miryango y’abana b’Imana – naho baba batuye kure y’ahazana ibinezeza n’ibyaha – yaba ari ibitabo cyangwa inyadiko z’uburyo bwose. Ibyinshi bizanwa n’ubwo buryo ni nk’ “ifumbire” ya kamere, kandi bikayikuza, igashisha. Ibinezeza bivamo bihita bitwaza umuntu igitugu. Mbega bigoye gutsinda isi iyo nayihaye umwanya ikuzura mu mutima !
None se kugwa kwa Dawudi kwaje gute? Mu mugoroba, yari aryamye hanze ntacyo akora ! Yowabu, abagaragu bose ba Dawudi, na Isiraheli yose bari ku rugamba rubakomereye barwanya umwanzi; ariko dore umwami yiruhukiye mu gacucu ntacyo akora ! None se twatangazwa n’intekerezo mbi zaje mu mutima we, hanyuma akagushwa mu cyaha kabombo? Ntahandi wasanga umwuka wo gukuza “kamere”nko kutagira umurimo (Imig. 6, 10, 11; 1 Tim. 5, 13). Nicyo gituma abakristo b’i Kerete bari aboroshye kugwa muri uwo mutego, bahwituriwe kuba “abambere mu byiza” (Tito 1,12; 3,8).Natwe nitwumvire uko kwigishwa maze tugire umwete mu “byo Imana yiteguriye kera” kugira ngo tubigenderemo.
UHEREYE KU MUNSI WAMBERE
Hari ibyo umuntu agomba gukora uhereye ku munsi we wambere wo kubaho, niba ashaka kujya mbere no gukura neza. Akimara kuvuka agomba guhumeka, gufata ku bimutunga, agomba kuryama, kubyuka, n'ibindi… Iyo kimwe muri ibyo kibuze, nyina ntabyirengagiza, bimuhagarika umutima.Ibyo bibasha gushyira umwana mu kaga, cyangwa se bikadindiza imikurire ye.
Uko niko bigenda ku muntu wavutse bundi bushya; hari ibyangombwa simusiga akenera. Iyo atabyitayeho, yishyira mu ngorane zikomeye z'imibereho no gukura kwe mu bya mwuka. Umukristo nibwo abura amahoro n'ibyishimo maze akugarizwa n'amakuba yo kongera gutembanwa n'ibyo mw'isi.
Dukoresheje ingero zimwe na zimwe zo muri Bibliya, twifuje kwibutsa ikiranga imibereho y'umukristo, uhereye wa munsi wambere avutse ubwa kabiri.
? Kwishimira muri Nyagasani
«Nuko akomeza kugenda anezerewe» (Ibyakozwe 8,39)
Mu nzira yo mu butayu imanuka ijya i Gaza, inkone y'umunyetiopiya yabonye icyo yashakaga : Ubutumwa bwiza, inkuru nziza ya Yesu (Ibyakozwe 8,35). Nyagasani ubwe yarayimwoherereje.Yarayumvise, ayakirana kwizera. «Uwari ukomeye mu bwami bwa Kandake», yahindutse umwana uvutse mu muryango w'Imana.
Yiyumvaga ate agitangira isiganwa rya gikristo? Umunezero utangaje atigeze agira.Wamutumbagizaga umutima kubyo mw'ijuru ! Ntiyawukeshaga Yerusalemu umurwa mukuru w'idini muri icyo gihe, cyangwa se Filipo wakoreshejwe mu gukizwa kwe.Kandi ubwo uwo muvugabutumwa yajyanwaga na Mwuka, uwo mukristo mushya asa nutarabibonye kuko «yakomeje urugendo rwe anezerewe». Yabitewe n'iki? Filipo yamweretse Yesu, yifashishije Ibyanditswe, ahera muri Yesaya 53, maze Mwuka Wera amukingura umutima. Umunezero w'uwo Munyetiopiya wakomokaga ku kumenya Yesu, Ntama w'Imana, bitavuye ku mico y'idini, kumenywa n'abantu bamwe na bamwe, cyangwa se n'uko hari ikidasanzwe kibaye . Yatangiye «kwishimira muri Nyagasani». Uko niko gusiganwa kwacu hano mw'isi kubasha kandi kugomba kuba inzira y'ibyishimo nyakuri, kuva ku ntangiriro kugeza ku ndunduro. Bitari ibyo twaba abakristo batagira intege, b'abarwayi. Niko Paulo ahugura ab'i Tesalonike agira ati : «Mwishime iteka...kandi ntimukazimye Mwuka w'Imana»(1 Abatesal.5,16,19).
Iyo ni ingingo yambere dushaka gufata.
Ariko se Paulo yabashaga ate guhugura abo bizera «guhora bishimye»? Ibyishimo se yabyishakira? Wabasha kwihitiramo ibyiyumviro? Ntibishoboka ! Paulo yashakaga kubabwira gusa, kimwe natwe ubu : mubaye aba Kristo iteka. Niwe soko idakama y'ibyishimo byanyu. Muhore mwicaye hafi y'iyo soko. Muvomeshe kwizera mudakomwa mu nkokora, mudahe menshi, igihe cyose, mudatuza, buri saha, buri munsi,iteka ! Ntimuhave, ntimujye ku yandi masoko. Ni ibibindi bimenetse bidafata amazi. Paulo yari amenyereye «guhora yishimira muri Nyagasani». Abahuraga nawe bose barabyiboneraga. Abafilipi cyane cyane. No muri gereza yo mu mugi wabo, umugongo uvirirana mu bikomere, amaguru ahambirijwe ibyuma, yaririmbiye Imana ishimwe hamwe na mugenzi we bari babohanywe.Inararibonye ye yayikomereshaga abandi ngo «bishimire muri Nyagasani» (Ibyakozwe 16,25; Abafilipi 3,1;4,4).
Kimwe na Paulo, buri mukristo abasha gusogongera ibyo byishimo, yaba uwizera uteye imbere cyangwa uhindukiye vuba. Petro abwira abatataniye muri Aziya, yagize ati: «Uwo mumukunda mutaramubona, kandi nubwo none mutamureba muramwizera, nicyo gituma mwishima ibyishimo byiza bitavugwa» (1 Petro 1,8).
Ese mwishimira buri munsi uwo munezero wo muri Nyagasani? Niba atari byo, imibereho yawe ya gikristo irarwaye. Ubuze imbaraga zigukomeza kandi zigusunika. Nehemiya yabwiye Abisiraheli ati:«…kuko kwishimana Uwiteka ari zo ntege zanyu» (Nehemiya 8,10).Urugero rukurikira rubafashe kumenya uko mwabigeraho!
«Mariya yari yicaye hafi y'ibirenge bya Nyagasani Yesu, yumva ijambo rye» (Luka 10,9).
Twamaze kwibutsa ko Yesu ubwe ariwe soko y'ibyishimo bya gikristo, ko tugomba kumuhora hafi no kumuvomaho.
Nicyo Mariya yakoze rwose.
Nyagasani yari yageze mu kirorero cy'iwabo, ndetse no mu rugo rwabo. Akimara kwinjira, Mariya nawe aherako yicara hafi ye, ku birenge bye.Ntiyashakaga gupfusha ubusa uwo mwanya w'agaciro kenshi.Yifuzaga kumuba hafi, kumwumva no kugotomera amagambo ye! Hariho ikindi gikomeye cyo gukora cyasimbura uwo mwanya? Marita we ntiyatekerezaga nka we. Uwo mushyitsi w'ikirenga yari yagize imirimo ikomeye, agendagenda mu mihanda y'umukungugu mwinshi n'izuba rityaye. None ageze aho, ari kumwe n'abigishwa be cumi na babiri, kandi barashonje.Ese ntiyagombaga guhabwa mbere ya byose amafunguro n'icyo kunywa? Uwo wari umurimo mwiza rwose wo gukorera Nyagasani!
Ninde wo muri abo bavandimwe bombi wari mu kuri? Abenshi cyane mu bizera bari mu ruhande rwa Marita. Ahari batabyerekanisha amagambo, ahubwo bashyira mu bikorwa.Uko tujya dukoresha amasaha makumyabiri n'ane y'umunsi byerekana aho turi. Buri wese ntagomba gukora umurimo we akenshi uruhije cyane? Ibyo kurya no kuruhuka kenshi ni ibikenewe n'umubiri wacu. Abakiri bato bakongeraho bati : uburere bukwiriye n'iki gihe ni ngombwa ngo uzagire ejo hazaza heza. Kandi dusabwa no kugorora ingingo z'umubiri ubone kuruhuka neza. Kandi icy'ingenzi, nk'uko bivugwa n'abakristo batari bake, ni ukugendera mu buzima bwa gikristo twera imbuto atari amagambo gusa. Iyo dutangiye gukorera Nyagasani dukorera bagenzi bacu, hari byinshi byo gukora kuburyo tuzasigarana agahe gato cyane ko «kwicara no kumva».
Ayo magambo asa naho ari ay'ukuri. Nyamara se Nyagasani we yavuze imbere y'abo bavandimwe bombi? Icyo nicyo cya ngombwa cyane ! Abwira Marita watekerezaga ko ariwe uri mu kuri, ati : «Marita, Marita, uriganyira wirushya muri byinshi : ariko ngombwa ni kimwe: kandi Mariya ahisemo umugabane mwiza atazakwa».
Ayo magambo ya Nyagasani yavuzwe kera, ahoraho, muri iki gihe dusabwa byinshi, ameze nk'urutare rurwanya ibyigaragaze nk'iby'agaciro kurusha ibindi bihora bitwitambika imbere. Aratubwira, wowe nanjye, ati : banza wicare ku birenge byanjye kandi wumve ibyo nkubwira ; ibyo nibyo ukennye. Ibyo biza mbere ya byose.
Niba tugejeje uyu munsi tutarumviye aya magambo ya Nyagasani, niba «tutarifuje cyane amata atavanze» y'Ijambo ry'Imana, ubwo gukura kwacu mu mwuka kwaradindiye. Haracyariho igihe cyo guhindura no gutangira mu mwiherero w'icyumba cyacu, tukicara ku birenge bye buri munsi, tukamutega amatwi. Nibwo tuzagira inyota nyinshi yo kujya guteranira hamwe tumukikije nk'itorero.
Ntabwo ari ibyo kugendera mu bimenyerewe gusa, ahubwo ni ukumuzirikana we ubwe. Niwe tugomba gushakashaka mu gusoma no gutekereza kw'Ijambo rye. Nibwo imitima yacu «izasusuruka» kandi «ibyishimo by'ikuzo bitavugwa», ibyari bifitwe n'abakristo bo muri Aziya, bizasendera iminwa yacu dushima (1 Petro 1,8).
Mbega ibyiza byo kuba ku birenge bya Yesu umuteze amatwi! Nk'uko yabyivugiye we ubwe, aho n'itangiriro y'iterambere mu bukristo no mu byo twakora byose! Uramenye ntuvuge uti: Ni byiza ndetse n'iby'ingenzi ko abizera bakuze, bateye imbere baba muri uwo mwanya; icyakora ku bakiri bato si ibisanzwe. Ese uwo Mariya yari afite imyaka ingahe? Umuntu wirukanywemo amadayimoni agahita yicara ku birenge bya Yesu, yari afite imyaka ingahe.
(Luka 8,35)? Ntabwo tubizi. Icyo tudashidikanyaho ni kimwe:nibwo bari bakizera, nyamara bashatse kuba muri uwo mwanya. Bari bafite byinshi byo kumumenyaho no kumwigiraho! Dushyizwe imbere y'abantu nkabo, Mwuka abasha kutwereka iciyitegererezo cy'inyigisho nzima». Udafata umwanya ku birenge bya Nyagasani uhereye mbere nambere, azaba umukristo uremaye utabasha kwera imbuto nziza.
Umwanya wa Mariya niwo dukeneye uhereye ku munsi wambere!
Kukuba hafi nka Mariya
5. Nyagasani nkugume hafi,
Ijwi ryanjye hano kw'isi
Rirate hamwe nab' ijuru
Umwana w'Imana wishwe.
? Gusenga
Twamaze kuvuga ko umuntu mushya, uhereye ubwo yavukaga ubwa kabiri, agaragaza ibimenyetso bidashidikanywaho by'ubwo buzima uhereye ku munsi wambere, kandi iyo atazitiwe mu mikurire: atangira «kwishimira muri Nyagasani», kandi ahora ashishikazwa no kwicara ku birenge bye no kumutega amatwi.
Ikindi kimugaragaza ni uko afatanya na Data n'Umwana we mu bumwe bwimbitse bwo mu gusenga.Turabisobanuza urugero rumwe.
«Ubu arasenga» (Ibyakozwe 9,11)
Hari hashize iminsi itatu gusa Sauli yaramaze guhindukira. Ese uko guhindukira kwari mu kuri rwose? Ananiya wagombaga kumurambikaho ibiganza yabishidikanyagaho.Uwatotezaga bikomeye amatorero nawe yahindutse umukristo koko?
Nyagasani yarabimuhamiririje agira ati : «Ubu arasenga». Ese gusenga cyari igishya mu mibereho ya Sauli? Nk'umufarisayo ukomeye agomba kuba yarerekanye gusenga kwe kwinshi ! Ni byo koko, ariko se ntyari ya masengesho ashingiye ku gukiranuka kwe bwite? Luka 18,9-14 hatwereka urugero rweruye rwa bene ayo masengesho n'aho yageza nyirayo.Uwo mufarisayo yigaragarizaga imbere yishyira hejuru. Yirataga ingeso ze nziza n'ibikorwa bye byiza byose. Yari yazanywe no «gusenga» ; nyamara imbere y'Imana ntiyahaboneka ari mu mwanya wo kwicisha bugufi.Yatondaguye ibikorwa bye byiza, imbuto z'imbaraga ze bwite.
Hagati ya Sauli wa kera n'uyu tubona asenga hano i Damasiko, harimo itandukaniro rinini cyane.Yacishijwe bugufi rwose ubwo yari mu nzira igana muri uwo mujyi. Imbere ya wa mucyo mwinshi wa Nyagasani wahawe ubwiza, yahise ahumuka amaso : muri uwo mwanya yahise amenya ko imibereho ye ya kera yari iyo mu bibi gusa n'ibyaha.Yahise ko ayicira urubanza ntacyo asize inyuma ! Ibyo yagenderagaho n'intego ze zose yahise abibona byari ibigoramye ku buryo yamaze iminsi itatu atabasha kurya cyangwa kunywa (Ibyakozwe 22,1-10.26,9-15 ;1 Abakor.15,9 ; Abagal.1,13,23 ; Abefeso 3 ,8 ; Abafilipi 3,6 ; 1 Timoteo 1,3).Yibwiraga ko akorera Imana maze atoteza Yesu, Umwana w'Imana, yuzuye ubugome n'ubugizi bwa nabi yagiriraga abigishwa ba Nyagasani ! Yemwe, ntiyabashaga kuzabyibagirwa mu mibereho ye yose.Kandi koko ntiyahwemye kubivuga mu buzima bwe bwose.
Sauli wa kera, wuzuye ugukiranuka kwe bwite no kwiyiringira mu mubiri – ashingiye ku bwenge bwe – yari umunyamwete mu by'idini n‘amategeko, uwo Sauli yahindutse Paulo (= «gato, katagize icyo kavuze»). Imiterere y'ubuzima bwe yahise ihinduka rwose.Ibyo yashenye ntazongera «kubyubaka» (Abagal.2,18).Niba kugeza ubwo isoko y'ibitekerezo n'ibikorwa bye yari igitinyiro cye, noneho ubu Kristo niwe soko yonyine n'intego y'ubuzima bwe. Dore uko asobanura ubuzima bushya yashyitsemo: «Nabambanywe na Kristo ariko ndiho, nyamara si jye uriho, ahubwo ni Kristo uriho muri jye» (Abagal.2.20).
Ingaruka y'ibyo byose yabaye iyihe? Uhereye ubwo yahise ategereza byose kuri Nyagasani n'ubuntu bwe : yaba kurya, kunywa no kuryama ; yaba mu kuboha amahema no kwamamaza Ubutumwa bwiza mu mwihariko cyangwa mu matorero, nk'uko Nyagasani yabaga abimusabye. Umuntu mushya agengwa n'ubuntu bw'Imana muri Yesu Kristo mu byoroheje kimwe no mu bikomeye.
Ariko se ubwo buntu Paulo yabuhabwaga ate? «Ubu arasenga». Gusenga kuri we byari nkenerwa nk'uko umubiri ukenera guhumeka.Akenshi bavuga ko gusenga «ari impumeko y'ubugingo». Yegeraga adatinya intebe y'ubuntu ; kugira ngo ababarirwe abone ubuntu bwo gutabarwa mu gihe gikwiriye, yaba kubwe cyangwa ku bw'abandi benshi yazirikanaga mu mutima we, kubw'amatorero n'umurimo wa Nyagasani hose kw'isi.
Birakwiriye gusuzuma mu mabarwa ye incuro nyinshi yagiye abura ubusabane n'Imana mu masengesho ye. Yahuguriye abizera guhora «bihangana mu gusenga» ; «Basenga badatuza» kandi ngo «bakomeze basenge bari maso, bashima»(Abaroma 12,12 ; 1 Abatesal.5,17 ; Abakolosayi 4,2). Ibyo yahuraga nabyo buri munsi byamuhwituriraga kubihuguza abandi. Yahoraga ari uwo kuvugwaho ngo : «Ubu arasenga».
Nta numwe wo muri twe ufite imibereho ya kera nk'iya Paulo. Nta mwete twari dufitiye amategeko.Dufite inkomoko yindi.
Icyakora natwe twari mu butware bwa kamere (Abaroma 8,8,9) tutabasha kunezeza Imana. Kubera uko twari ntitwabashaga no gusenga koko, kuko umubiri uko waboneka kose usenga, ni ukwishyira hejuru, n'ubwirasi. Ntubasha guca bugufi no gutegerereza byose kuva ku Mana. Iyo «agendera mu ntekerezo za kamere», umuntu ntashakashaka ubuntu, ntiyegera intebe y'ubuntu asenga, yinginga.
Nk'abantu ba kamere, tugomba natwe gucishwa bugufi imbere y'Imana (Yuda 19), guhindukira no kuvuka ubwa kabiri, kubw'amazi na Mwuka. Mbega uko buri munsi dukwiriye guhora dushimira Imana ko turi noneho «muri Kristo» no kuba dufite muri we ubuntu bwose n'imigisha yose y'Imana.
Icyakora tugomba kwisubiramo : ese dusenga nka Paulo? Ni incuro zingahe Nyagasani abasha kutuvugaho ati :«Ubu arasenga»?
Niba se atari ko biri, impamvu ni iyihe? Yewewe ! hari iyindi se atari uko turi gutembanwa n'imibereho y'iyi si , kandi aho guha Kristo umwanya wose mu mitima yacu, duha umwanya irari ry'umubiri, ubushake bwawo,kwiyiringira no kwishyira hejuru (Zaburi 51,17 ; Yesaya 57,15 ; 66,2).Umutima n'ibyiyumviro byacu ntibirameneka no kwicisha bugufi.
Niba turi abanebwe basenga bihitira gusa, ni ikimenyetso kitugaragariza uburyo tumeze nabi mu mitima yacu : ntidukwiriye kubyirengagiza. Ahubwo nitubyihane tudaciye hirya.
Amahirwe ni uko Imana, mu buntu idufitiye nka Data, itubera maso twebwe abana bayo (Abahebrayo 12,4-11) ! Naho twaba tutiyizi neza, naho twaba tutazi intege nke z'ubukristo bwacu, cyangwa icyo tubuze mu kubaho bikwiye mu gakiza ko muri Kristo – Imana irabizi kandi mu bwenge bwayo buzira kwibeshya, ikomeza kutuyobora. Hari ubwo itunyuza mu gihano kitubabaza kugeza ubwo igera ku ntego idufitiye : mu mikorere yacu tugomba «gufatanya no kwera kwayo» kugira ngo ibashe kutubonamo «imbuto nziza y'amahoro». Ubwo nibwo tuzabasha buri gihe gushakashaka kuboneka imbere ye twishimye !
Umutima we ushaka ko duhorana nawe mu bumwe. Mbega uko byaba ari iby'agaciro niba atuvugaho, wowe nanjye, ati : «Ubu arasenga» !
? Gusohoza gushaka kw'Imana
Ubu rero tugeze ku ngingo ikomeye cyane «uhereye ku munsi wambere» wo mu buzima bwa gikristo, ariko tujya twumva bitugoye : Imibereho ya gikristo ni urugendo rukwiranye no gusohoza gushaka kw'imana.
Ahari muragira muti : bose barabizi ! – Nyamara, ncuti yanjye, uramenye ! Uko kuri tuba twarakumenye niba tugushyira mu bikorwa gusa. Ese dufate urugero : ejo hashize waharaniye, kuva mu gitondo kugeza bwije, kubaho «usohoza ugushaka kw'Imana»?- Oya? None se, urabona ko atari uguta igihe tuvuze kuri icyo kibazo tubyitondeye.
Twari «abana batumvira»
Tubanze twibuke imibereho yacu yo hambere tutarahindukira. Ibyanditswe byera biduha ishusho yayo (Abefeso 2,1-3), kandi tuzi ko itari iyo kwifuzwa: «… mwebwe abari bapfuye, muzize ibicumuro n'ibyaha byanyu, ibyo mwagenderagamo kera, mukurikiza imigenzo y'iyi si, mugakurikiza umwami utegeka iki kirere, niwe mwuka ukorera mu batumvira. Kandi natwe twese twahoze muri bo, dukurikiza ibyo kamere yacu yifuza, tugakora ibyo kamere n'imitima yacu byishakira, kandi kubwa kavukire yacu twari abo kugirirwa umujinya, nk'abandi bose».
«Abatumvira» ! Iryo jambo ryerekeza ku bantu bose bataravuka ubwa kabiri, batari «muri Kristo», bivuga ko bataraba «icyaremwe gishya» (2 Abakor.5,17).
«Abatumvira» ntabwo ari abicanyi gusa, ibisambo n'abagizi ba nabi bahutaza amategeko y'abantu, ahubwo ni babandi bose badaha Imana ubuyobozi bw'ubuzima bwabo. Benshi muri abo, imbere y'abantu, bazwiho ubunyangamugayo, barubahwa, nabo bamagana ibibi bigenda bigwira hano mw'isi ; bahagarara neza mu nshingano zabo babivanye ku mutima, yaba mu miryango cyangwa mu kazi kabo ; bita ku bandi babagirira ibyiza, bagira ikinyabupfura, bitaku bandi bafite ku bakunda, baharanira kugororoka muri byose.
Ariko dushingiye ku magambo ya Bibliya twavuze haruguru, reka turebe neza, tumurikiwe n'Imana, iby' «abatumvira».
• «Bakurikiza imigenzo y'iyi si». Uko niko babaho hano mw'isi. «Isi» ni ubwami Satani abereye umutware (Yohani 14,30 gukomeza). Amabwiriza yaho nta kundi yaba atari ububi gusa.
• Byongeye kandi «bakurikiza umwami utegeka iki kirere», niwe utegeke iyi si. Uyu ni Satani uvugwa aha, kuko ariwe soko y'amabwiriza ayobora iyi si. Kubw'ibyo, ahundagaza ku bantu imbaraga zikora ibibi zuzuye uburyarya ku buryo bworoheje nk'umwuka bahumeka. Ni umwuka ukorana imbaraga mu batubaha Imana. Hari ugusabana hagati yabo nicyo kiremwa cyavumwe.
• Bagenda bakirikiza ibyo kamere yifuza. Kamere, aribwo buzima bubi umuntu ahabwa kuva akivuka, ni «ikizira ku Mana». Kubera yo, umuntu aba utumvira, kandi umwanzi Satani niyo anyuramo akora ibye ; muri yo havamo irari no kwifuza kubi kose. Iryo rari iyo ribundikiwe mu bugingo aho gucirwaho iteka, ubushake bw'umubiri, ni ukuvuga ibyo wifuza byose, buzigaragaza ndetse buri kumwe n'ubushake bw'ibitekerezo, nicyo cya gice gitewemo ubwenge bwanduye. Ibyo bibiri ntaho bihuriza n'Imana.
Dore ayo niyo mateka yacu yambere ! Twavukiye muri uwo mwanya wo kuba turi
«abatumvira» maze tubaho dutyo. Uko igihe cyabaye kirekire tutarabyarwa ubwa kabiri niko twarushagaho gucengerwa no gushaka kwacu bwite, kandi ni ikizira ku Mana (1 Samweli 15,23).Gukora ibyo twifuza twabonaga ari ibasanzwe rwose !
None twahindutse «abana bumvira»(1Petro1 ,14)
Byaba byarakomotse ku burere se? Oya, sibyo ! Tuzi ko byavuye ku gikorwa gitangaje cy'Imana ubwayo. Tumaze kwibutsa ko kamere y'umubiri, yayindi igoramye kandi yanduye, ari ikizira ku Mana kandi idashobora kugandukira Imana (Abaroma 8,7).
Nta kundi twashoboraga kwivana aho hantu hateye ubwoba atari kubwa Yesu Kristo, Umwana w'Imana. Yagombye gufata umwanya wacu ku musaraba, mu rubanza rw'Imana, mu rupfu ndetse no mu gituro, hamwe no mu kuzuka. Ntibyashobokaga ko umubiri, soko yo kutumvira, uhindurwa mwiza, wagombaga gushyirwa ku ruhande, kandi ni muri Yesu Umukiza wacu byashobokeye. Uwacunguwe azi neza ko yashushanijwe na Nyagasani asa nawe mu rupfu rwe. Umuntu we wa kera yabambanywe nawe ku musaraba, kugira ngo umubiri w'icyaha ukurweho ntakomeze gukorera icyaha (Abaroma 6,5,6). Uhereye rero ku munsi wambere, uwacunguwe abasha kumenya neza kubwo kwizera ko «Aba Kristo Yesu babambanye kamere n'irari n'iruba byayo»(Abagal.5,24).
Icyakora urwo ni uruhande rubi ruturimo kubw'igikorwa gitangaje cyadusohorejwe. None se imiterere yacu ya kera yasimbuwe n'iki?
Uwizeye «yavutse ubwa kabiri», yahindutse «icyaremwe gishya» (afite kamere nshya) ; kubwo kwizera Nyagasani Yesu, afite «ubugingo buhoraho», ni ubuzima burangwa no kubaha ari uwazukanye na Kristo, asigaye agenda «ari uwabyawe ubwa kabiri» kandi ari «umuntu mushya waremewe ibyo gukiranuka no kwera», imbaraga z'iyo mibereho ni Mwuka Wera utuye muri we kandi akamugenga (Yohani 3 ,3,7 ; 2 Abakor.5,17 ; Yohani 3,36 ; Abaroma 6,4 ; Abefeso 4,24 ; Abaroma 8,9).
Ijambo ry'Imana rihora rigaragaza kenshi ko imibereho isanzwe y'uwizera ari ukugendera iteka mu kubaha Imana. Dore ingero zimwe na zimwe :
Petero avuga abizera agira ati : mwebwe «abatoranyijwe nk'uko Imana Data wa twese yabamenye kera, mubuheshejwe no kwezwa n'Umwuka, kugira ngo mwumvire Imana, muminjagirwe amaraso ya Yesu Kristo» (1 Petro 1,2,14 ; 4,2).Abita «abumvira» kuko imibereho yabo ubu itakigengwa n'irari rya kera nka mbere y'uko bahindukira. Uwo muntu ariho kugira ngo «ahereko amare iminsi isigaye, akiri mu mubiri, atakigengwa n'irari rya kamere y'abantu, ahubwo akora ibyo Imana ishaka» (1 Petro 4,2).
Nyuma y'ibice byambere by'urwandiko rw'Abaroma ahavugwa iby'agakiza gatangaje ko muri Kristo, Paulo, mu gice cya 12,1 na 2, aragira ati : «Nuko, bene data, ndabinginga kubw'imbabazi z'Imana ngo mutange imibiri yanyu, ibe ibtambo bizima byera bishimwa n'Imana, niko kuyikorera kwanyu gukwiriye. Kandi ntimwishushanye n'ab'iki gihe, ahubwo muhinduke rwose, mugire imitima mishya, kugira ngo mumenye neza ibyo Imana ishaka, nibyo byiza bishimwa kandi bitunganye rwose». No muzindi nzandiko, Paulo ahora yibutsa abizera ko bashaka kumenya ibyo Imana yifuza no kubigenderamo kuko ibyo bijyanye n'umwanya ubu arimo.
Inzitizi mu kumvira
Kubwo kwizera igitambo cya Nyagasani, twebwe abari «abatumvira» twahindutse «abumvira», kandi nta bundi buryo tugomba kubaho uretse kumwiyegurira no kuba mu bushake bwe. Ariko se si kenshi usanga mu mitima yacu havukamo byinshi binyuranye n'ibyo?
Nibyo rwose, kandi ni «kamere» hamwe n'irari no kwikakaza kwayo. Iracyari muri njye kandi igahora ishaka icyanzu cyo kunyuramo ngo integeke. Nta burenganzira nyamara yari imfiteho.Ntacyo ngifite cyo gukorana nayo. Nyifata nk'umuturanyi mubi, ngomba guhora ndi maso kubera yo. Icyo yanyongorera cyose, mpita nyisubiza mu mwanya wayo : irabambwe ! (Abagalatiya 5,24). Ubwo nibwo buryo bwonyine mbasha kuyicecekesha.
Aho se mbasha kuhagera nte? Iyo nyoborwa na Mwuka (Abagalatiya 5,16). Mwuka Wera untuyemo niwe «nyir'urugo wemewe» niba tubasha kuvuga dutyo.Iyo tumukinguriye imiryango yose y'inzu, arayinjira. Nyagasani ampora hafi mu rukundo rwe, kumwumvira ntibimbera agahato ahubwo nicyo nkeneye. Ubwo mbasha gukora ibyo Nyagasani Yesu ankeneyeho.
Utarizera ntabasha kumvira Imana. Ntabasha kumugandukira. Nyamara uwizera ntabasha kunezerwa atari uko yuzuye mu mutima we Nyagasani, akamukorera kandi ayoborwa no gushaka kwe. Ubwo abasha kwishimira ubusabane afitanye nawe : ni umunzero utabasha kunyagwa n'icyaricyo cyose cya hano mw'isi.
Umunsi ahindukira, Paulo hari icyo yabajije mu bibazo bye bya mbere : «Nkore iki, Mwami?» kandi cyaramuherekeje mu mibereho ye yose. Azabigororerwa ku munsi wa Nyagasani. Icyabiduha natwe !
? Abatesaloniki
Iyo dushakashatse muri Bibliya uko ubugingo bushya bw'uwavutse ubwa kabiri bukura «uhereye ku munsi wambere», dusanga ari Abatesaloniki batwigisha. Bamwe muri bo bari bakiri bato, abandi ari abakuze, ariko bose niho bari bakigera mu nzira yo kwizera, wenda hari hashize amezi make gusa ubwo bakiraga urwandiko rw'intumwa Paulo. Imbuzi zose ziri muri uru rwandiko rero zireba abakiri abatangizi mu mibereho yo kwizera. Icyo tubona kiradukomeza, kuva tukizera, tukagira ibyo twitaho cyane twatekereza ko byashakirwa kuri babandi bakuze gusa. Muri make reka turebe ibiranga aba bizera bashya.
Bakiriye ijambo ry'intumwa, atari nk'iry'abantu,ahubwo ari iry'Imana (1Abatesal.2,13)
Ubwo Paulo yazaga iwabo, yarababwirije, kimwe nuko yabigenje ku Bakorinto hanyuma, ntiyabigishije «ubwenge bw'isi» ahubwo yababwiye «ijambo ry'imana». Ntabwo yari Isezerano rya Kera ryonyine. Ubutumwa bwiza bwa Yesu Kristo n Inyigisho ye yari itarandikwa mw'Isezerano rishya. Ariko iyo Paulo yabivugagaho, Umwuka w'Imana niwe wamuhishuriraga.Yari amagambo y'Imana ivugwaho ibi ngo : «Amagambo y'Uwiteka ni amagambo atanduye, ahwanye na feza igeragejwe mu ruganda rwo mw'isi, ivugutiwe karindwi» (Zaburi 12,6).
Kuko Abatesaloniki bizeye ko ubutumwa bwiza babwiwe buva ku Mana, niyo mpamvu bwagize imbaraga muri bo. Kuba baragandukiye ubutumwa bwiza bakabwizera babwumvira byatumye bakizwa, maze baboneraho gukurira mu bumenyi bw'inyigisho nzima.
Abo ni urugero rwiza kuri twe? Umuntu yaba ashaka kumenye ukuri ku Mana, ku mibereho ye no ku gakiza Imana yateguriye muri Kristo? Yaba ashaka insobanuro ku buryo bwo kwakira ako gakiza, kukabamo maze agashyikira intego nyayo y'ubuzima? Yaba ashaka kumenya ibisubizo by'ibibazo bikomeye by'inyoko muntu n'ejo hazaza? Agomba rero kwakirana kwizera mu mutima we ijambo ry'Imana nta kindi arigeretseho. Inyongera yose ivuye mu bitekerezo bwite by'umuntu, nubwo byaba biboneka ari byiza rwose, ituma Ijambo ry'Imana ritagaragaza umucyo waryo kandi rikanyagwa imbaraga zaryo .
Abakristo benshi, cyane cyane abakiri bato, bashaka guhora babyutsa ibibazo aho gushakashaka icyo Imana ibivugaho, baganduka kandi bicisha bugufi imbere yo gushaka kwayo n'ubwenge bwayo. Iyo ni impamvu ituma abibwira ko ari abanyabwenge kuruta abandi bahora mu bwana igihe kirekire kuko badashaka ukuri ngo bakugenderemo. Nta rufatiro rukomeye bashingiraho maze bakayoborwa n'ibitekerezo by'abantu n'ibyiyumviro byabo. Ariko Nyagasani aragira ati : «Hahirwa abumva Ijambo ry'Imana, bakarikomeza»(Luka 11,28 ; Mat. 7,24). Ategereza ko twumva kandi tugashyira mu bikorwa Ijambo rye.
Bahindukiriye Imana, bimuye ibigirwamana (1 Abatesal.1,9)
Abatesaloniki «batagiraga Imana kera» bari bamaze komatana n'Imana, kuko bari barijeje umutima wabo Ijambo ryayo babwirijwe na Paulo. Noneho ubwo bari Abana b'Imana nayo ari Se.
Ariko Uwabahamagariye ubwo bumwe nayo ni uwera. Niyo mpamvu nabo bagombaga kuba abera mu mibereho yabo yose, kuko biranditswe ngo: «Muzaba abera kuko nanjye ndi uwera»(1 Petro 1 , 15-17).
Uhereye ubwo,Yesu Kristo ntiyari Umukiza n'Umwungeri wabo gusa, yari ndetse na Nyagasani wabo, uwari warabaguze amaraso ye bwite bakaba barabaye abe rwose: umwuka, ubugingo n'umubiri.
Turabona ari ibisanzwe ko abo bapagani basengaga ibigirwamana batandukanye nabyo kuko byari byarafashe umwanya muri bo wagombaga kuba warahariwe Imana nyakuri. Abari barahindukiriye Imana ihoraho babashaga bate kongera gukorera ibigirwamana? Uwamenye Iyo yigaragarije muri Yesu azasobanukirwa ko ibigirwamana ari ibihimbano by'abantu, biva mu bwenge bwabo bugufi bwanduye. Ibyo binareba iyobokamana rya gipagani ry'Abagareki riboneka mu bihimbano by'abanyabugeni, mu bibumbano no mu bitabo byabo isi y'abanyabwenge ba none batangarira, bakabitarakira imbere!
Icyakora noneho buri wese yibaze ibi: njye wamaze gushyirwa mw'isano ritangaje n'Imana, Data hamwe na Nyagasni Yesu Kristo, namaze guca burundu mu mutima wanjye no mu mibereho yanjye ibyampuzaga n'ibyo isi ya none ishyira mu mwanya w'Imana ihoraho yahishuriwe muri Kristo? Nyagasani Yesu abasha kuyobora nta mbereka ibice byose by'umutima n'ubuzima bwanjye?
Ibyo ni ibibazo by'ingenzi buri wese agomba kwibaza no gusubiza abyitayeho cyane.Niba hari ibyo ngisonera muri njye biva ku bitekerezo byanjye, ku bwibone no kw'irari, ibyo «ndakeneyemo inama z'abandi» na Nyagasani ntabe yabyivangamo, nibwo nzaba ndi umukristo wo kugirirwa imbabazi. Simbasha kwishimira urukundo rwa Data n'amahoro ye, ndetse no kwishimira muri Kristo, bityo gukura kwanjye ko mu mwuka kukagira inkomyi (1 Yohani 2,15).
Bakoreraga Imana nyakuri (1 Abatesal.1,9)
Abatesaloniki ntibateye ibigirwamana umugongo gusa, ahubwo bahindukiriye Imana. Kuva mu ntangiriro bishimiye iyo sano itangaje. Bagenderaga «imbere y'Imana Data» (1 Abatesal.1,3). Imibereho yabo ya gikristo nicyo yarishingiyeho kugira ngo bakure.
Batangiranye no gukorera Imana. Ibyo byatangiriye ku bintu byoroheje bya minsi yose, maze bishyira kuri byinshi bitandukanye byo mu murimo wa Nyagasani.Byose babisohozaga ari we bishingikirijeho no kuyoborwa na Mwuka we.
Bari bafite kwizera kuzima kandi kwabonekeraga mu mirimo yo kwizera (1 Abatesal.1,3 gereranya na Yakobo 2,14-26). Imana muri Kristo, wahishuwe mw'Ijambo rye, yuzuye imitima yabo ; bagendaga mw'isi barangamiye iryo herezo ritagaragara; bamweguriraga byose maze bakanesha isi irwanya Kristo.
Imirimo yabo yose yari iy'urukundo (1 Abatesal.1,3).Ubuzima bwabo bwose bwakuraga amasoko yabwo «imbere y'Imana», bari mu mucyo no mu rukundo. Umucyo we wamurikiraga umutimanama wabo ukanawuhwiturira gukora ; imirasire y'urukundo rwe yazanaga mu mitima yabo urukundo ruhuje n'urwe, ku buryo batabaga aho imbere ye gusa, ahubwo bakahabera kumukunda.
Twakongera tukibaza : nanjye se nkorera Imana? Mbereyeho Nyagasani mu byishimo? Niba atari byo se, aho naba mvoma kw'isoko nziza, cyangwa se imiyoboro ntiyaba yanduye ndetse yarazibye? Nta cyaba kibabaje nko gusa n'iriba ritonyanga amazi umutonyi ku wundi, kugeza aho rikama rwose ibihe bimwe na bimwe ! Yesu yavuze n'ijwi rirenga ati : «Umuntu nagira inyota, aze aho ndi anywe. Unyizera imigezi y'amazi y'ubugingo izatemba iva mu nda ye nk'uko ibyanditswe bivuga»(Yohani 7,37-38).
Bategerezaga Umwana w'Imana uzava mw'ijuru(1Abatesal.1,10)
Ese ntibitera kwibaza kumva aba Batesaloniki bandikirwa nk'abakiri bato ariko kugaruka kwa Nyagasani kukavugwa muri buri gice nkaho ari ikintu kizwi neza kandi bagezeho? Abakristo bakiri bato bibwira ko ari ibisanzwe ko abakuze baba mu mibereho yo gutegereza Nyagasani;ariko noneho bikaba ari ibiza hanyuma ku bakiri bato kuko bagifite iminsi imbere yabo.
Uko ni ukwibeshya gufite ingaruka iremereye cyane. Ese ukiri muto yaba afite impamvu zumvikana zimubuza gukunda Nyagasani no gutegereza kugaruka kwe kimwe n'ukuze? Ni iby'ingenzi ku wizera gukomeza intego nziza.Niba afite intego yo mw'isi, ubuzima bwe buzaba ubwo mw'isi; azaba umukristo w'isi. Ibyo ni ibiteye isoni kuri we. Ariko niba yishimira iteka mu rukundo rwa Nyagasani, niba igihe cyose arangamiye ibyo mw'ijuru, nibyo kugaruka kwa Nyagasani kujyana abe, nibwo ubuzima bwe buzigaragaza n'intego yabwo yo mw'ijuru mu bintu byose. Aba aboneka mu mibereho igendera mu rubanza rwa Kristo aho ubuzima bwacu buzaherwa gaciro kabwo nyakuri, uko buzaba bubereye umutima wa Nyagasani.
Ariko niba uwizera ahindukirira intego nyayo ari uko ageze ku marembera y'ubuzima, ubwo azaba atagifite imbaraga z'ubwenge n'iz'umubiri, ntabwo ubuzima bwe buzaba bwarabereye abandi umugisha no guhesha Nyagasani icyubahiro. Bityo azahabwa ingororano idashamaje nawe abyumvemo igihombo.
Abatesaloniki bose, abato n'abakuze, bategrezaga biringiye bari muri Nyagasani Yesu Kristo. Bari berekeje ubuzima bwabo bwose kuri icyo. None se Umwana w'Imana siwe «wankunze akanyitangira»? Nabasha nte kudafatikanya n'abategereje kugaruka k'Uwavuze ati : «Dore ndaza vuba !»
Twebwe abamaze igihe dukurikiye Nyagasani, tubasha kwigira byinshi kuri aba Batesaloniki bari bizeye vuba. Kuva bahindukira banyuze mu mibabaro n'intambara nyinshi, bakifatamo neza ku buryo Paulo yabashije kubita «abadukurikije bagakurikiza na Nyagasani» (1 Abatesal.1,6). Muri izo ntambara nyinshi bari «buzuye ibyishimo bya Mwuka», umwete no kwitangira Imana, kandi bakaba icyitegererezo ku bandi bakristo b'i Makedoniya no mw'Akaya (1 Abatesal.1,7). Ikindi ni uko bari abahamya bakomeye kandi bashize amanga ku buryo Ijambo ry'Imana ryumvikanaga riva iwabo rikamamara hose, kwizera kwabo kukamenyekana hose (1 Abatesal.1,8-10).
Yemwe, niba habonekaga hose abizera nk'Abatesaloniki ! Mbega uko urugero rwabo rwashishikaza abandi !
Waranyemeje,
Uransaba iki, Yesu?
Nteze amatwi icyo uvuga,
Nanjye nkugandukire.
Ni wowe wambwirije,
Narakwiyeguriye,
Ngaho nuntume,
Kugira ngo nanjye mbe umugisha.
Abafilipi
Ntabwo dushaka kurangiza gutekereza ku byerekeye n'ibituranga «uhereye ku munsi wambere» tudatekereje ku Bafilipi, maze tumenye icyari cyuzuye ubuzima bwabo uhereye mu minsi y'ibanze y'ubukristo bwabo.
Mu rugendo rwe rwa kabiri rw'ivugabutumwa, intumwa Paulo yaje agera mu Burayi kandi ahagarara i Filipi. Ifumba ry'ubutumwa bwiza yari yitwaje rihakongeza amatabaza menshi (Ibyakozwe 16). Abo bizera bometswe ku mubiri wa Kristo bakiri hano mw'isi, babaye ubuhamya mu karere kabo, baba itara ryamurikaga mu mwijima ukabije w'abapagani bari babakikije.
Uko abishoboye, Paulo yageraga nibura incuro ebyeri aho yabaga yarabwirije, kugira ngo abakomeze mu kwizera no gukosora hakiri kare ibyo bashoboraga kuyoberamo (Ibyakozwe 20,1-6). Uko niko yagarutse i Filipi ubwo yari mu rugendo rw'ivugabutumwa rwa gatatu.
Nyuma y'aho, hashize imyaka kugeza ubwo noneho Paulo yari imbohe i Roma (Abafilipi 1,17 ; 4,22). Abafilipi se bo baje kugenda bate? Nyagasani Yesu, Umukiza n'Umushumba wabo, yarabarinze kandi abitaho iyo myaka yose. Paulo nawe, imbata ye imwumvira, ntiyabasize amara masa. Iteka ryose,uko yasengaga, yarabasabiraga imbere y'intebe y'ubuntu (Abafilipi 1,4). Ibyo se byashoboraga kubaho nta mbuto bitanga? – Oya ntibishoboka. Byagaragariye mu :
Gufatanya kwabo mu butumwa bwiza
1. Imfashanyo
Kuva «mu ntangiriro y'ubutumwa bwiza» ubwo bari bakiri «bato» mu kwizera, Abafilipi bari baroherereje Paulo imfashanyo ubugira kabiri, nyuma y'uko avuye muri Makedoniya, kandi nta rindi torero ryari ryarakoze nk'ibyo(Abafilipi 4,15). Nyuma Paulo yongeye gusura i Filipi, ubwo bari mu ntambara nyinshi, bashyize hamwe imfashanyo yo kugoboka abera bo muri Yudaya, kuko abo bari mu bukene bwinshi buva ku karengane. Paulo yabivuzeho ati : «Bakigeragezwa cyane n'amakuba menshi, umunezero wabo uhebuje n'ubukene bwabo bwinshi byasesekariyemo ubutunzi, ku bw'iby'ubuntu batanze. Ndahamya yuko babutanze ku bwende bwabo, nk'uko bashoboye, ndetse no kurenza ibyo bashoboye, batwingingira cyane kugira ngo twakire ubuntu bwabo batanze babone uko bafatanya umurimo wo gukenura abera» (2 Abakor.8,1-4). – N'ubundi kandi ubwo Paulo yari mu munyororo no mo bukene, Epafura yoherezwa n'Abafilipi, nabo batari borohewe, amuzaniye impano (Abafilipi 4,18-19).
Ibyo byose se si ubuhamya bukomeye bw'urukundo Abafilipi bari bafitiye Nyagasani, n'intumwa ye ndetse n'abizera bose (2 Abakor.8,5)? Ahari urukundo nk'urwo, ntabwo mu mutima habura kuba ari heza naho. Ni ikimenyetso cy'uko isi itari ifite umwanya mu mitima yabo, uretse Nyagasani wenyine, umurimo we n'inyungu ze.
Paulo abyita : «umurimo wo kwamamaza ubutumwa, uhereye ku munsi wambere, mukageza na n'ubu».Ntiyashidikanyaga ko Imana yatangije uwo murimo mwiza hagati muri bo,itazabura kuwukomeza kugeza ku munsi wa Yesu Kristo (Abafilipi 1,5-6). Mbega uko ubuzima bw'uwizera bwuzuye umugisha iyo, kubw'ubuntu bw'Imana, akomeje iyo nzira kuva yakizwa kugeza kw'iherezo ! Nyagasani azagororera cyane umuhesha icyubahiro muri ubwo buryo.
Gufatanya mu murimo wo kwamamaza ubutumwa bifite ishusho zitandukanye, kandi ku Bafilipi, ntibyagarukiraga gusa ku mpano bahaga abakozi mu murimo n'abera bazikeneye.Hepfo gato dusoma ko.
2-Paulo «bamuhozaga ku mutima» (Abafilipi 1,7)
Kugira ngo dusobanure iryo jambo neza, reka dufate urugero rw'umusore wateguwe n'Imana, ikamwohereza mu murimo ahantu ha kure. Ku babyeyi be, biboneka ari ukwitanga gukomeye iyo bamurekuye akagenda. Icyakora bamuhoza ku mutima ! Bamukurikira mu bitekerezo iyo mu rugendo rwe kandi bahora bategereje amakuru ye. Bita cyane ku kumenya ibyo ahura nabyo, imbaraga atanga, umusaruro w'umurimo we, amakuba agirira mu mayira n'ubuzima bwe uko bumeze. Buri munsi uko basenga, baramusabira imbere y'intebe y'ubuntu bakurikije amakuru bamufiteho. Mbega uko bikomeza uwo musore iyo yibwira ati : ababyeyi banjye bampozaho umutima kubw'umurimo mfite hano nibyo mpura nabyo, bansabira igihe cyose kuko ndi mu mutima wabo.
Uko niko intumwa Paulo yahoraga mu mutima w'Abafilipi. We yabikuragamo gukomezwa no guhumurizwa cyane. Ibyo byari byarigaragaje ubwo yanyuraga i Filipi ubwambere : Imana ikimara gukingura umutima wa Ludiya, abo yohereje, Paulo n'abo bari kumwe, bahise babona umwanya mu mutima we. Yabakinguriye inzu ye maze abahatira gucumbika iwe (Ibyakozwe 16,12-15), tutirengagije ko byamusabaga umurimo ukomeye ahari ndetse n'akarengane. Niko byanagenze kuri wa murinzi wa gereza. Niba umurimo yakoraga wari warakomeje umutima we nk'ibuye, nyamara kwizera kwasutsemo urukundo rusa.Rwamusunikiye kuri abo bakozi b'Imana bari barenganijwe. «Mu gicuku cy'iryo joro, arabajyana abuhagira inguma» (Ibyakozwe 16,33). Ibi nabyo kwari ugufatanya mu kwamamaza ubutumwa bwiza.
3 – Gusabira intumwa Paulo
Ubwo Paulo yandikaga uru rwandiko, yari yiringiye neza umuhati Abafilipi bari bafitiye umurimo wa Nyagasani nuko bitaye ku bibazo bye bwite, kuko «bamuhozaga ku mutima». bari bazi ko Nyagasani yamutoranyirije «kujyana izina rye imbere y'amahanga, abami n'Abayisiraheri» (Ibyakozwe 9,15) kandi ko yahawe umwihariko wo kurwanira no guhamya ubutumwa bwiza (Abafilipi 1,7,16). None se babashaga bate kumufasha muri ibyo? Ari uko bose bari «basangiye ubuntu bw'Imana» mu murimo. Ntabwo Paulo yabashaga gukora uwo murimo uko bikwiye atishyigikirije ubuntu bw'Imana muri byose ; kandi nabo ntibabashaga kumufasha batamusabiye ubwo buntu mu masengesho, bamwingingira.
Umutima utizera ubasha kwibaza niba koko amasengesho afasha, cyangwa niba byose bitava ku bumenyi umuntu aba afite, ubushobozi bwe no ku ntwaro ze arwanisha. Urugero rw'Abisiraheri rwadufasha kumva neza ibyo: ubwo Yosuwa yarabayoboye ku rugamba barwanya Abamaleki. Icyakora Mose, Huri na Aroni bari mu mpinga ku musozi. «Mose yamanika amaboko, Abisiraheri bakanesha; yayamanura Abamaleki bakanesha (Kuva 17).Bakoresheje imbaraga zimwe, ibikoresho bimwe n'intwaro zimwe, Abisiraheli baraneshaga cyangwa bakaneshwa batabasha gusobanura impamvu yabyo. Aho ibanga ryari rishingiye n'uko uwabasabiraga ari mu mpinga y'umusozi yamanikaga amaboko cyangwa akayamanura. Paulo nawe yari azi iryo banga. Hatariho kubasabira, gutsinda kw'Ijambo byari ikibazo. Amasengesho «akingura imiryango» kandi agatuma habaho ubushizi bw'amanga n'imbaraga zo kuryamamaza (Abakolosayi 4,3; Abefeso 6,19,20). Niyo mpamvu intumwa Paulo yagiye yandikira abizeye agira ati : «Mudusabire». Bagombaga gusenga iteka mu buryo bwose kandi bingingisha Mwuka, kandi bakabyitaho bihangana kubw'abera no «kubwanjye». Kimwe n'uri ku rugamba, usengera abandi agomba kumenya aho gutera, icyo agomba kurwanaho, ahakomeye ndetse n'imigambi y'umwanzi.Niyo mpamvu aha tubona Paulo abwira abakunzi be b'i Filipi aho ari ku rugamba i Roma.Ntiyashidikanyaga ko nibamenya ibye bazarwanira hamwe bamusabira. (Abafilipi 1,12-19). Ikindi Abafilipi bari bazi ni uko «kurwanira ubutumwa bwiza» Paulo yari ashoreye, byarebaga ubutumwa bwiza bwuzuye: ibirebana n'agakiza kabonerwa muri Kristo, na Kristo we ubwe, n'imigambi y'Imana kuri we n'abafitanye nawe isano. Ubwo butumwa bwiza bwuzuye, bwamamazwa na Paulo, bwarwanywaga n'imbaraga z'umwijima. Byagombaga rero kuburwanirira.Nibyo Abafilipi bari bafite ku mutima ubwo babaga basabira Paulo.
Tubona uko byari bikenewe ko Abafilipi bazirikana Paulo «mu mitima yabo».Yabironkagamo umugisha ukomeye kubwe, kubw'umurimo, kubw'abizera ba hose no kubw'iyamamaza butumwa.
Ubu Paulo ntakiri muri twe. None Nyagasani yahamagaye abandi bene data mw'isarura hano mw'isi, cyane cyane «mu kurwanira no kwemeza ubutumwa bwiza». Abo se twaba tubafite mu mutima wacu? Tujya dusoma inkuru z'ingendo zabo? Dushaka se kumenya utuntu duto duto two mu murimo wabo? Dushishikazwa n'imibereho yabo bwite? Twaba duhora mu mpinga y'umusozi tubasabira iyo bari barwana? Ntitwibagirwe ko uruhare runini mu kunesha kwabo mu byo bakora ruva ku buryo turi abiringirwa kuri ibyo.
4 – Umurimo utaziguye w'ivugabutumwa
Kubw'Abafilipi, «gufatanya kwamamaza ubutumwa bwiza» ntibyagarukiraga mu gufasha Paulo n'abo babaga bari kumwe mu murimo, n'ubwo muri uru wrandiko yabandikiye ari rwo ruhande ruboneka cyane. Mu mugi wabo no mu karere kabo, bahagararaga mu cyuho kubwo kwamamaza no kurwanira ubutumwa bwiza. Kuba «baragiraga ababisha», «bafite kubabazwa kubwa Kristo» kandi bakarwana intambara imwe na Paulo, byerekana ko begeraga abantu, bitwaje ubutumwa bwiza, baberekeza kuri Nyagasani (Abaflipi 1,27-30); kandi ni ikigaragaza ko umucyo wabo watumaga batemerwa bityo bikabasaba kurwanira inyigisho nzima. Paulo we abibutsa gusa ko bakwiriye kugenda»nk'uko ubutumwa bwiza bubibasaba. Icyo ni ikimenyetso ko bari bahuje maze bagahurira hamwe ku rugamba bafite «kwizera k'ubutumwa bwiza».
Bityo, twifashishije ingero zitandukanye zo mw'Ijambo, twibukiranyije ibigomba kuturanga kuva tukizera. Icyaduha guhora tubyibuka no kubigenderamo «kuva ku munsi wambere kugeza ubu», yego ! kugeza ku munota wanyuma wo kubaho kwacu hano kw'isi ! Nyagasani araza vuba maze «umuntu wese agahabwa n'Imana ishimwe rimukwiriye» (1 Abakor.4,5).
IMIBEREHO IBEREYE IMANA
• Kwifatanya na Nyagasani bivuye ku mutima.
Imodoka ibuzwa n'iki kugenda? Nta kibazo yari yarigeze kugira .Moteri yayo ni nzima, amavitesi ajyamo neza kandi amavuta ni yose! – Dorere! ikibazo kiboneka iyo bayatsa.Nta gishashi kiboneka nyamara nicyo gitera moteri kugumana ubuzima, nka burya buva ku mutima; nuko moteri igakora idacogora.
Abakristo batari bake babasha kwibaza bati: ni iki kyanteye kumugara mu buryo bwa mwuka? Kuki nta mbaraga mfite zo gukotana ibakwe ibya Nyagasani? Ko ubugingo bwanjye bwumye kandi bukennye, biva kuki? Ese ni inyigisho zikwiye nabuze? – Si ibyo gushidikanya ko inyigisho ituzuye kuby'agakiza kazima, umwanya n'imigisha dufite muri Kristo, ni urufatiro rubi ku mutima wacu, ntibasha kuruhuka no kubona amahoro. Niba ushaka kunezererwa umudendezo wo kuba umwana w'Imana, nk'umukristo, ugomba kumenya icyo Ijambo ry'Imana ryigisha kukubohrwa k'uwizeye,uko yabohowe imbaraga za Satani n'iz'icyaha ndetse n'iza “njyewe” ariwe muntu wa kamere. Mu gihe atazaba azi «inama zose z'Imana», akaguma ari umwana muto, azarushaho kuba igikinisho « ajyanwa hirya no hino n'imiyaga yose y'imyigishirize»(gereranya na Imigani 3,11-18; Ibyakozwe 20,26-27; Abefeso 4, 8-16)
Nicyo gituma Ijambo ry'Imana ritwihanangiriza ngo twige mu kuri kose dukomeje.
Icyakora inyigisho nzima ubwazo ntabwo zihagije. Umukristo uzishingiyeho nawe abasha kumugara mu buryo bwa mwuka. «Kandi nubwo nagira impano yo guhanura, nkamenya ibihishwe byose n'ubwenge bwose…ariko singire urukundo, ntacyo mba ndi cyo» ( 1 Abakorinto 13,2).
Nonese kandi habuze iki? Reka tubirebe twifashishije urugero.
Muri Antiyokiya umubare mwinshi w'Abagereki wizeye Nyagasani ( Ibyakozwe 11,20-24). Bagize itorero ry'akarere ryari rifite umwanya mu kwamamaza ubutumwa bwiza mu banyamahanga.Abo bene data na bashiki bacu, mu bwana bwo kwizera kwabo, bateranaga babishyizeho umwete nk'abizeye. Bityo babashaga gukura no kugera « ku bumwe bwo kwizera no kumenya Umwana w'Imana, kandi kugeza ubwo tuzashobora kuba abantu bashyitse, bageze ku rugero rushyitse rw'igihagararo cya Kristo» ( Abefeso 4,13).
Erega Nyagasani yari yarateguye « abahanuzi n'abigisha» babishoboye aho muri Antiyokiya ngo abizera bose babashe kugendera mu kuri kose.
Barunaba yari umwe muri abo bigisha.Itorero ry'i Yerusalemu ryari ryaramwohereje aho ngaho ngo yite kuri abo Bagereki; abo bana bato mu kwizera. Kuko muri icyo gihe byari agashya kubona abanyamahanga babasha nabo kugabana ku migisha y'ubukristo kimwe n'Abayuda bizeye.Ubwo yageraga muri bo kandi akabona « ubuntu bw'Imana» ( Ibyakozwe 11,213), yaranezerewe. Atangira abaha inama nziza yo « kuguma muri Nyagasani, bamaramaje mu mitima yabo ».
Abakanishi b'inzobere bahita bamenya imodoka yagize kibazo ki. Bamenya aho gushakira. – Barunaba nawe yari mwene data ufite inararibonye mu mibereho ya gikristo, kandi yari azi neza icy'ingenzi mu mibereho y'ukijijwe : abasha gutera imbere ari uko abana hafi na Yesu kandi akaguma muri we. Ibyo kandi bidufasha gukurira mu kumenya.
Kuri bamwe bo muritwe, ahari ndetse n'abakiri bato, iyo nama ya Barunaba igaragara ari iyoroheje rwose kandi y'ukuri. Buri munsi se iyo dusenga ntidusaba kuguma hafi ya Yesu ? Si kenshi se tugira icyo cyifuzo mu buryo butandukanye, mu materaniro no mu kwiga Ijambo ry'Imana ?
Mubimbwire mu by'ukuri ! Mbere yo gutangira kwiga Ijambo ry'Imana, mbere ya buri murimo mugiye gutangira, musanga ari ngombwa kugendera mu nama ya Barunaba ? Kuguma wifuje kuba hafi ya Nyagasani amasaha yosed y'umunsi, mu murimo wawe uwo ariwo wose no mubo uri kumwe nabo bose ?- Niba ariko bimeze, ntibizabura kugaragara. Kuko kuba hafi ya Nyagasani bituma tumukunda. Kandi kumuba hafi bizatuma tugira uko twifata kw'isi n'ibishuko byayo, tukabona imbaraga zo kunesha byose, izo gutuma tumukorera duciye bugufi nta kindi turangamiye, imbaraga zo guhamya mu mibereho yacu yose. Ese ibyo bitubonekaho ?
Ni ibikwiye ko umutima w'uwizeye uguma ufatanije na Nyagasani, niko gukorera kw'isoko y'urukundo, y'ubuntu, y'umucyo, y'ubugingo n'imbaraga z'Imana.
Aho ntacyo uwizeye agisabwa, ahubwo ahabwabibimukwiriye byose muri ubwo buzima bwo kubaha Imana. Ntabwo ari ugushyira mu gaciro ka wa muntu wa kamere uhita abona ko bimugoye kugera ku cyo asabwa.
Mu migani 4,23 tubwirwa aya magambo : « Rinda umutima wawe kuruta ibindi byose birindwa, kuko ariho iby'ubugingo bikomokaho ». Umutima niwo ufata umwanya w'ibyo ubugingo bwacu buhuriraho, nicyo gituma tugomba gufatanya na Yesu mu mitima yacu. Amaso ya Nyagasani « ahuta kureba isi yose impande zose kugira ngo yerekane ko ari umunyamaboko nyo kurengera abafite imitima imitunganiye » ( 2 Ngoma 16,9).Ni muri ubwo buryo gusa , binyuze aho hiherereye « igishashi kizakomneza kwaka kibikomoye mw'ijuru. Bityo Mwuka Wera azakomeza atwuzure, atuyobore, aduhe kubaho, kandi « amaherezo »azatunganira « imbuto z'Umwuka » ( Abagalatiya 5,22). Ubugingo bw'Imana buzabasha kwisanzurira muri twe nta kirogoya.
Tugomba guhora dufatanyije na Nyagasani n'umutima wacu wose. Umuntu wese wimenyereza ibyo, amenya ibimutugatuga bishaka kumwimura muri uwo mwanya kandi ariwo umukwiriye. Ibyo bisa nkaho ntacyo bivuze, cyangwa nta gaciro, kugeza igihe nta handi twifuza kuba uretse muri uwomwanya w'umugisha.Ahari benshi, ndetse « incuti nziza »zirakubwira ziti : « Reka gukabya, turacyari hano mw'isi ntitubasha kwitandukanya nayo ». Ariko uko ukomeza uwo mwanya, niko wakwihutira gufatanya na Paulo mugira muti : « Nyamara ibyari indamu yanjye, nabitekereje ko ari igihombo kubwa Kreisto.Ndetse n'ibintu byose mbitekereza ko ari igihombo kubw'ubutunzi butagira akagero, nibwo kumenya Yesu Kristo. Kubw'uwo nahombye ibyanjye byose, ndetse mbitekereza ko aria mase, kugira ngo ndoke Kristo »(Abafilipi 3,7,8).
Ibihe birakomeye – bishaka abantu nyabantu,
Bisaba « yego » cyangwa « oya » bidakuka ;
Mu rugamba rwa bose, nta gaciro
Ko kuba umurwanyi udashyitse.
Fata umugambi, Isi ntikurire ubuzima.
Yewe, jya mu murongo w'ingabo za Yesu.
Umwihe wese ushize ubwoba,
N'iby'utekereza, ushaka, wifuza, urambirijeho.
• Ugu shaka kw'Imana mu mutima
Umunsi umwe babajije umwami wo mu gihugu cya Pologne impamvu abantu bamukunda cyane , bakamwizera. Asubiza ko abikesha aka kamenyero: yahoranaga ifoto ya se.
Ugushaka kwa se, umugabo wari inyangamugayo rwose, kwari gufite agaciro kenshi kuri we; ubwo yashakaga gufata icyemezo yasohoraga iyo foto ya se akayitegereza nk'ushaka kumigisha inama y'icyo agomba gukora. Yari yarafashe umwanzuro ati: « Ntacyo ngomba gukora cyasuzuguza data».
Ahanagaha se ntituhabona ishusho y'icyo twebwe, abakristo, twakagombye gukora ? Dukwiriye natwe kugendana mu mitima yacu ugushaka kw'Imana, kandi dutekereze kubyo dukora byose, turangamiye ubushake bw'Imana no kubusohoza ngo tuyiheshe icyubahiro.
• Ibimenyetso byogukurira mu buntu
« Ahubwo mukurire mu buntu bw'Imana no kumenya Yesu Kristo Umwami wacu n'Umukiza»(2 Petro 3,18).
Mwene data w'inararibonye yagize ati: « Ku ndoro imwe twiyerekezaho, hagombye kuboneka izindi icumi zerekeje kuri Kristo ». Ayo ni amagambo twagombye gufata mu mutwe. Icyakora ntitwiyibagize kujya twirebaho rimwe na rimwe. Kujya twisuzuma mu buryo bwa mwuka ni umwitozo tutakwibagirwa kuko ukenewe. Hari ibyo abakeneye gukurira mu buntu bakwerekerwaho, cyane cyane abakiri bato mu gakiza.
« Gukurira mu buntu» ni uguhabwa ubumenyi n'umunezero bikomeye by'ubwo buntu bwa Nyagasani, iyo dukenera buri uko duteye intambwe mu rugendo rwacu. Ibyo bidutera gukomereza mu kwera mu ngeso , mu gushushanywa no gushaka kw'Imana kandi tugahuza ingeso na Kristo. Ariko kandi bijyana no gukurira mu « kumenya Umwami n'Umukiza». Intego y'Imana ni iyo guhishura ubwiza bwayo ibikoreye muri Kristo Yesu, ngo duhabwe umugusha; kandi yifuza ko biba intego yacu ubu n'igihe cy'iteka, kandi ko twakwamamaza ikuzo ryayo.
Kubyifuza nta buryarya ni ikimenyetso nyakuri cyo gutera imbere mu kwera.Mu ntangiriro y'ubuzima bwa gikristo, tugira ibyifuzo bivanze. Tubasha kwifuza kuyobora ishuri ryo gucyumweru kuko:
• Twabisabwe n'uwo twubaha cyane, tukaba tudashaka kumubabaza cyane turamutse tubyanze;
• Gukora nk'abandi tubona ari byiza, kwigisha abana mw'Ijambo ry'Imana;
• Tutazi ubundi buryo twakoresha umwanya wacu;
• Tugubwa nabi, tukabuzwa uburyo no kubura icyo dukora.
Bimwe mu byifuzo byacu byaherekezwa no gushaka guhesha Imana ikuzo. Nyamara ku mukristo ukurira mu buntu, ibyifuzo bidaturuka kuri Mwuka bigenda bishira buhoro buhoro, bityo impamvu nyakuri yo gukorera Imana izaba iyo guhesha iteka ikuzo izina ry'Umukiza.
Uko tuzarushaho kujya imbere mu kwezwa, niko tuzagenda dutandukana no gusunikwa n'ibyiyumviro bya kamere; ahubwo tuzasuniukwa n'Ijambo ry'Imana n'inyigisho ye.
Urukundo dukunda abandi, rurerure kandi rugari, ni kimwe mu byerekana bikomeye ubuntu bwa gikristo.Gukunda no kwitanga ni ibishimwa rwose, kandi bikwiriye gukomezwa.
Isi izava mu byo umukristo arangamiye hakurikijwe uko agenda akurira mu buntu, niko kandi bizagenda bitakaza imbaraga kuri we. Azahora abona ububi bw'isi ibabaje ari nako ashaka kunguka ibitagaragara, ari byo bya Mwuka bihoraho iteka, dore ko ari byo byingenzi byonyine.Ahari ntabwo azabona ko akururirwa muri ibyo bya Mwuka, nyamara nibyo biba mu bitekerezo bye, byuzura
• Urunigi rwambarwa n'umukristo wese ( 2 Petro 1,1-11).
Icyo twagabiwe
Urwandiko rwa kabiri rwa Petro rutangira rwerekana ubutunzi bukomeye umukristo wese wavutse ubwa kabiri yahawe:
• Ukwizera kw'agaciro nk'ako Paulo ubwe yahawe ( 2 Petro 1,1).
Uko kwizera niko kuboko dufatisha ukuri kose kwa gikristo. Kurahenda, ni ukw'agaciro cyane kuko kwakira ibitangaje byose by'Imana, ibyo yaduteguriye kuva iteka ryose, twebwe abakristo bo muri iki gihe cya none; naho twaba tutarabibona, ibyo ni ibyacu uhereye ubu n'iteka ryose.
• Ibireba ubugingo no kubaha Imana byose ( 1 Petro 1,3).
Twamaze kwakira ibyangombwa byose bidufasha kwerekana kamere y'Imana hano mw'isi, mu mibereho yacu buri munsi, no gusohoza kubaha Imana – Isano dufitanye nayo yerekanwa no kubaha no kwiringira. Mumenye ko imbaraga z'Imana arizo zaduhaye ibyo byose , kugira ngo tubashe gukurira mu kwera no gushyikira ikuzo. Imbaraga zikomoka kuri kamere y'icyaha ntizigomba cyangwa ngo zibashe kugira icyo zongeraho.
• Imana yaduhaye amasezerano akomeye kandi y'igiciro ( 1 Petro 1,4).
Anyuranye n'ayo yahaye ba sogokuru kera, ayo twaronkeye muri Kristo ni « akomeye cyane» kandi tukaba twaramaze gusingiramo amwe. Agizwe n'ibikurikira :
Impano y'Umwuka Wera w'isezerano ( Abefeso 1,13),
Isezerano ry'ubugingo, ( Abagalatiya 3,14; Ibyak.1,4; 2,33),
Isezerano ry'isano n'Imana Data wa twese ( 2 Tim 1,1; Tito 1,2),
Isezerano ry'umurage uhoraho,isezearano ryo kugaruka kwa Nyagasani, ndetse n'isezerano ry'ikuzo ( 2 Abakor. 6,18 na 7,1; Abaheb 9,15; 2 Petro 3,9; Abaroma 8,18).
• Dusangiye kamere n'Imana.
Kuba dufite ayo masezerano , akaba ari umugaqbane w'umuntu mushya, bituma dusangira kamere n'Imana ( 1Petro1,4). Ayo magambo ntabwo ashaka kuvuga ko turi « muri Kristo» kandi turi « Abana b'Imana», ahubwo ibirenzeho, ni uko hano mw'isi, dusangiye n'Imana kamere yayo iboneye.
Bityo, twabashije gutandukana no gupfa kuri hano mw'isi ndetse no kwifuza kwayo. Ni igikorwa cyasojwe, cyujujwe ubwo twizeraga. Uhereye ubwo, ibitekerezo byacu bibasha kuba ahantu hihariye hashya, kandi tukabasha kwitandukanya n'urupfu rwo mw'iyi si, n'ububi bwayo.
Udasangiye n'Imana kamere yayo ntabasha gusohoza ibyo. Turabona urugero mu bantu bavugwa muri 2 Petro 2,20 bamenye ubukristo ariko ntibakizwa nabwo. Ku bigaragara « bamaze kuva mw'isi yonona kubwo kumenya neza Yesu Kristo, Umwami n'Umukiza wacu».
Kuba bari baramenye ukuri kwa gikristo byari byarabatandukanije na bimwe byo mw'isi yanduza. Ariko ntabwo bakomeje uko kwitandukanya, kuko kutavaga mu gusangira kamere n'Imana. Umutima wabo warongeye uhindukirira ibyo bari barasize, nyamara uwizeye by'ukuri akaba yaratandukanye nabyo iteka ryose. Nicyo gituma yagombye kubonekaho, uhereye ubwo, kujya mbere no gukura hagaragazwa kwa gusangira kamere y'Imana mu ngeso.
• Imana yaduhamagariye ubwiza bwe n'ingeso ze nziza.
Icyambere cyerekana uguhamagarwa kwacu ni ubwiza. Imana y'ubwiza niyo yabonekeye Abrahamu muri Mesopotamiya ubwo yahamagarwaga (Ibyakozwe 7.2). Kuri we, mbega igitera imbaraga cyamwemeje gusiga umuryango we, wasengaga ibigirwamana, agasiga igihugu cye n'abandi bose! Kwizera kwatumye afata inzira, yari azi neza ko izamugeza mu bwiza. Ntabwo yashakiye i Kanani, ahubwo yatumbiriye ubwiza bwo mw'ijuru , yerekeza « ku mudugudu wubatswe ku rufatiro, wawundi Imana yubatse, ikawurema» (Abaheburayo 11.10), nuko yuzura ibyishimo atekereza uko azabona umunsi wa Nyagasani (Yohani 8.56). Ibyo byiringiro by'ubwiza byamuhaye gushira amanga yo kugendera mu nzira yo kwizera afite kwihangana no kunesha ingorane zose.
Tubona Paulo yongera kuduha urundi rugero: ikibuga cyo gusiganirwamo (1 Abakor.9.24). Abasiganwa baba batumbiriye intego, batekereza ku gihembo, ku byishimo no kw'ikuzo rizahabwa abambere. Ibyo byose barabyifuza ku buryo batanga imbaraga zabo zose, bakemera guhangana n'umunaniro ukomeye w'isiganwa. Batarasiganwa « bibuza byinshi » bibasha kurogoya gutsinda. Nyamara baba baharanira ikamba ryangirika!
Icya kabiri kigaragaza guhamagarwa kwacu ni ingeso nziza. Niba twari dutereranywe muri iri siganwa ritujyana mu bwiza bw'ijuru, ntitwabashije kugera ku ntegano, kuko inzira ijyana yo irimo ibirushya byinshi.Icyakora twahawe Mwuka Wera, twambitswe « imbaraga zo mw'ijuru» (Luka 24.49) kugira ngo tubashe gusignwa dufite imbaraga za Mwuka, dufite umurava wo kudasubira inyuma.
Mu Baheburayo 12.1 dusoma ko kwitandukanya n'ikibi ari kimwe mu bigize uwo murava: «Twiyambure ibituremerera byose n'icyaha kibasha kutwizingiraho vuba, dusiganirwe aho dutegekwa twihanganye». Iyo ni ingesi nziza nyakuri, kandi Nyagasani yaduhaye urugero nyarwo, kimwe no bindi byose. Yahanganye n'umwanzi, yitandukanya n'uburyo bwose bw'icyaha – icyaha cyamusangaga giturutse hanze – maze kw'iherezo abambwa ku musaraba, atitaye kw'isoni, abitewe n'ibyishimo yarashyizwe imbere ye. Mbega ingesi nziza, mbega imbaraga idakama yo mu buryo bwa mwuka ! Yizeye yatangiye isiganwa, ararikomeza kandi ararisohoza. Nicyo cyatumye ahabwa kwinjirana isheja mu bwiza (2 Petro 1.11),kwinjira k'ubutunzi kutagereranywa; aho « amarembo y'iteka ryose » amukinguriwe (Zaburi 24.7.9).
• Inshingano yacu.
Noneho tugomba gutekereza kuri izi ngingo zikurikira: kuko
• Imana yampaye, kubw'imbaraga z'ubumana bwayo, ibyerekeranye n'ubugingo no kubaha Imana byose.
• Yanshyikirije amasezerano « akomeye cyane »
• Yampaye gusangira nawe kamere y'Imana,
• Kandi azampa kwinjira mu bwiza bwe nindangiza urugendo.
Ese byaba ari byo kudafata mu ntoke inshingano zanjye nitwaje amagambo nk'aya ngo « ntacyo nakora kindi, nta mbaraga na nkeya mfite ! » ku buryo ukutizerwa kwanjye ngusonera ndetse ndasize no kwifatanya n'isi kwanjye? Oya, niba Imana yarampaye ibingana bityo, itegereje kubona mbigaragarisha «umwete wose» (2 Petro 1.5).Ntawe uba afite ibyo ngo abihishe.Noneho birankwiriye ko niremera urunigi, umukufi, mpereye ku bivugwa bitangaje bikurikirana uhereye ku murongo wa 5 kugeza kuwa 7; bizataka ubuzima bwanjye kubw'ubwiza bwa Nyagasani.
• Urunigi rw'amasaro umunani ( 2 Petro 1,5-7)
• Kwizera niryo saro ryambere ry'urwo runigi. Kubwo kwizera gusa niho umuntu ubugingo bw'Imana. Hatariho iryo saro ryambere, nta rindi ribasha kongerwaho.
Muri rusange ingeso zose zavuzwe muri iyo mirongo ni magirirane. Kamere y'uwizera yavuye ku Mana, ni nk'igihingwa gifite muri cyo ubuzima buzakura nyuma y'aho.Kugira ngo igihingwa kibashe gukurira aho kiri, bigomba ibyangombwa bikigwa neza : ahantu hari ibyo kurya, ubukonje, ubushyuhe n'umucyo.
Nibyo kimwe n'ibisabwa umukristo : agomba kuba ahantu hamukwiriye, imbere ya Nyagasani. Agomba rero, aca bugufi, kwakira ingeso zitandukanye za kamere y'Imana no kuzerekana.
• Ku kwizera, hongerwaho ingeso nziza twamaze kuvugaho,ni imbaraga zo mu mutima, ubwira no kwiyemeza bituruka kuri kamere y'Imana. Ingeso nziza zidufasha gutsinda ingorane duhura nazo mu nzira yo kumvira no gutegerereza ku Mana. - Umukristo ushimishwa no kwizera kumuhesha umwanya mw'ijuru ntaba yarakamenya icyo Imana yamusigarije hano mw'isi nyuma yo gukizwa.Mwene uwomuntu nta mwete na muke agira, nta mbaraga zo gutsinda ingorane zizanwa n'urugendo n'umurimo byizerwa; ingorane zituruka kuri Satani no kuri kamere. - Mu rwandiko rw'Abafilipi 3, tuhabona urugero rwiza rw'ingeso nziza. Paulo hari kimwe yakoraga: yarekuraga igishaka kumudindiza cyose kandi agaharanira n'imbaraga zose kugera ku ntegano yari imushyizwe imbere, mw'ikuzo.
• Ku ngeso nziza, uwizera agomba kongeraho kumenya . Ntabwo Imana ibasha gushyikiriza ibitekerezo byayo umuntu utagira umwete wo gutandukana n'ikibi cyose; kuko ingeso nziza zigaragara mu kwezwa kwa minsi yose. Gutera imbere mu kumenya bigendana n'urugendo rwera, bikaba bisaba rero kumvira. Nyagasani yishimira abakomeza amagambo ye ( Yohani 14.21). Kumenya Imana ni umucyo ugenda ukura, uduhesha guhora tugaragaza kurushaho ingeso nziza. Ni ikintu cy'agaciro kanini ku bugingo, ariko kandi ni umuriro ukongoraibidaturuka ku Mana byose.
• Kumenya kugomba kujyana no kwirinda . Ni kuba ufite ubushobozi bwo kwifata. Kumenya ibyo Imana itekereza biduhishurira ibyo kamere ya kera ibogamiraho, kandi kubw'ingeso nziza (imbaraga n'umwete bya Mwuka) mbasha kubitegeka. Kamere itinya kwirinda kuko iba ibuzwa ibyo yishimira. Ibyo tubibona kuri Feliki, umutware, ubwo Paulo yamubwiraga ibyo kwirinda (Ibyakozwe 24.25) nubwo yari atarakizwa Paulo yamubwiye amagambo yenda gusa n'aya, ashaka gukora ku mutimanama we: ugomba kugendera mu gukiranuka no kwirinda aho kugendera mu cyaha no kumvira irari rya kamere yawe. Niba utabyumviye, uragibwaho n'urubanza. – Icyakora Feliki ntiyashatse kugendera muri iyo nama, nuko yirukana Paulo.
• Kubasha kwirinda, bijyanye n'ubumenyi bw'ibitekeerezo by'Imana, bibonekera mu kwiyanga; ubushake bwite buvanwaho maze hakaboneka kwihangana gusohoza kwirinda.Tuzi ko ntacyo tubasha gutegereza kiduturukaho cyangwa gituruka ku bandi, twiga gutegereza ibva ku Mana. Kwihangana ni ububasha bwa ngombwa buhabwa uwizera ngo abashe kwihanganira inzitizi zose zibuza kugera ku ntegano.
Tubona ko buri kintu kuri ibi kitakongerwa ku bindi uretse ikibanza cyaba cyarashyitsweho n'umwete no kwiringirwa. Nonenho, hagomba n'ubundi uwo mwete kugira ngo iryo saro ryongerwe ku runigi.Akenshi dukora amakosa ryo kugarukira hagati y'urugendo. Loti yabuze ingeso nziza, Musa abura kwihangana, Daudi abura kwirinda, Salomo abura kubaha Imana n'ibindi…
Mu nzira yacu yose, ubwiza budushyizwe imbere nibwo bukwiriye kudukurura , maze ingeso nziza zikadusunikira imbere. Hano kw'isi ubwo tuzaba tumaze kwegeranya amasaro y'urunugi mu budahemuka, hazaba hakiburaho ubwiza: imana izabwongeraho iyo mw'ijuru.
• Kwihangana bidufasha guhangana n'imibabaro yo mu rugendo nta gucibwa intege n'izo nzitizi duhura nazo. Iyo niyo idusunikira ku Mana, kandi tugahorana kwibuka ko tumukeneye iteka. Nicyo gituma kubaha Imana kongerwa ku kwihangana. Ni ubuzima bukomoka kw'isano dufitanye n'Imana tumwiringiye wenyine, kandi hageretsweho n'igitinyiro cyo kwirinda kutayinezeza.Paulo yahuguriraga Timoteo kwimenyereza kubaha Imana, yungamo agira ati: « naho kubaha Imana kukagira umumaro kuri byose, kuko gufite isezerano ry'ubugingo bwa none n'ubuzaza nabwo » (1 Timoteo 6,6). Twirinde kugira ishusho yo kubaha Imana y'inyuma gusa cyangwa kwishushanya n'uko dufitanye isano n'Imana no kuyikorera, mu gihe nta mbaraga na nkeya tuvanye mu kubaha Imana.
• Kubaha Imana, byo mbuto y'isano nyakuri y'ubugingo n'Imana, kugomba gufatanya no gukunda bene data . Icyo ni ikintu gisusurutsa imibanire na bene data, aribo babandi bavutse ku Mana. Ababuze kubaha Imana,
babura gukunda bene data.Umuntu ntajya abura ikidashimishije runaka
yavuga kuri mwene se.Kubaha Imana bituma tubona bene data « muri Kristo » ari abakundwa nawe kimwe natwe. « Ukunda wese iyabyaye, akunda n'uwabyawe nawe » (1 Yohana 5.1).Kuva igihe dukundiyemo Yesu hari ubumwe hagati ye natwe kandi tugakunda abo yiyeguriye bose.
• Noneho, urukundo nirwo rusoza ibyo byose. Urukundo niyo ngeso ya kamere y'Imana. Muri Kristo, Imana yaciye bugufi iratwegera ngo itwereke urukundo rwayo, twebwe abanyabyha n'abanzi (Abaroma 5.6-10). Urwo rukundo rufite ubuzima bwarwo kandi ntirubasha kuganzwa n'ibikurura cyangwa ibisunikira kure kamere y'umuntu.Ntacyo rupfana n'ibyiyumviro by'ubugwaneza cyangwa by'urwango, « ntiruharanira ibyarwo ». Niyo mpamvu icyo kigomba kongerwa ku gukunda bene data, kuko, mu ntege nke zacu, dukururwa n'amakosa cyangwa intege nke za bene data na bashiki bacu iyo dusabwa kugaragaza urwo tubankunda ( Reba Abakolosayi 3.12-14). Kugendera muri bene urwo rukundo, ntabwo dukenera kuba twarabyawe n'Imana « abanyabyaha nabo bakunda ababakunda » (Luka 6.32).
Urukundo ruzansunikira kuri mwene data, igihe hazaba hari ikitagenda muri we, naho yaba yagize icyo ambangamiraho.Rutuma mushakira guhagarara neza, hakurikijwe Ijambo ry'Imana n'icyo ryigisha.
Iyo ari ngombwa koko, urukundo rurakomeretsa, icyo gihe ntirugomba kwitiranywa n'ububi. Ntabwo rugomba kubuza umukristo gukebuka iyo agendera mu kutumvira, agomba kwihatira kwicira urubanza. ASatri ibyo urukundo rwabanisha icyaha na kamere y'Imana. Dusoma muri 1 Yohana 5.2 dutya: « Iki nicyo kitumenyesha ko dukunda abana b'Imana, ni uko dukunda Imana, tugakurikiza amategeko yayo ». Icyakora icyaha cya mwene data ntikigomba kumbuza kumukunda.
• Ingaruka z'iki gihe n'icy'iteka ryose.
Petro yagize ati: « kuko ibyo nibiba muri mwe bikabagwiramo…» hazaboneka ingaruka zigwiriyemo imigisha, uhereye ubu ukageza iteka ryose:
• Ibyo « bizatuma mutaba abanyabuta cyangwa ingumba kubyo kumenya neza Umwami wacu Yesu Kristo » (2 Petro 1.8).Muzabasha gukurira mu kumenya ubwiza bwe, kandi ibyo bikwiye kuba integano y'ubuzima bwawe.Aho kuguma muri abana, muzaba bakuru bamenya « uriho uhereye mbere nambere » (1 Yohana 13.14).
• Izo ngamba zizakomezwa mu mitima yanyu guhamagarwa no gutoranwa, kandi imbere ya bene so n'isi muzitwara nk'abatoranijwe (1 Abatesaloniki 1.4.8-10).
• « Ntimuzasitara na hato » (2 Petro 1.10).
• « Ahubwo bizabaha kwinjira rwose mu bwami butazahanguka bwa Yesu Kristo, niwe Mwami n'Umukiza wacu » (2 Petro 1.11).
Nshuti bakundwa, ntibyari bikwiriye gushyiraho umwete wose ushoboka ngo hashyirweho buri sano no kurikomereza mu mwanya waryo aho ku runigi?
• Umukristo no gushyingirwa.
Mu busore umukristo agomba gufata imyanzuro ikomeye cyane yo mu buzima bwe bwose hano kw'isi ndetse ingaruka yayo ikabasha kugera no mu gihe cy'iteka ryose. Nicyo gituma, byihuse cyangwa se bitinze, azahura n'ibibazo bikurikira:
• Ngomba gushyingirwa?
• Nashyingiranwa nande?
• Nashyingirwa ryari?
Ubu birazwi ko abasore bafite igikuriro cyo ku mubiri kurusha mu myaka yo hambere. Uwizeye agomba gusaba Imana ubuntu bwo gutegereza, yirinze kandi yubaha Imana igihe cyateganyijwe nayo ngo atangire gutekereza ku byo gushyingirwa. Iyo saha ntibasha kugera mu gihe atarashyikira gukura mu rugero runaka imbere mu mutima, niko kubana na Nyagasani mu budahemuka, anyura mu bitandukanye by'ubuzima kandi atekereza kw'Ijambo ry'Imana.Ikindi , agomba kumenya kwita ku muryango we adashingiye ku madene cyangwa imfashanyo zo hanze.
Twemere ko uwo mwanya wageze. Agomba noneho gusubiza we ubwe ibibazo byavuzwe haruguru. Aha, Nyagasani amuha, mu rugero runaka, umudendezo wose. Ntabwo imutegeka kuguma ari wenyine, cyangwa se ngo imutegeke gushyingirwa. Nyamara ntibivanaho ko ubuzima bw'umukristo butegekwa n'imiterere imwe n'imwe imufasha gukomeza mu nzira yo kunezeza Imana.
• « Muzaba abera kuko ndi uwera » ( 1 Petro 1,16)…
Twese tubona neza ko abo mu gihe cya none bafite umutima urushahp kugendera mu byanduza ubugingo.Uko kubaha Imana n'Ijambo ryayo bigenda bicika mu bukristo bwa none, niko kugaya imico mibi idashimwa na Bibiliya bigenda bikendera.Abantu barabyimenyereza. Ariko uwizeye yogejye n'amaraso ya Yesu. Yapfanye nawe, azukana nawe.Ku byerekeranye n'imibereho ye yak era,Imana imutegerejeho ko yambura umuntu wa kera uheneberezwa no kwifuza gushukana.Uwizeye ahindurwa mushya n'umwuka w'ubwenge bwe.Yambaye umuntu mushya, waremwe asa n'Imana, ngo abe mu gukiranuka no kwera bizanwa n'ukuri (Abefeso 4.20-22).
Iyo ubuzima bw'imbere bw'umwana w'Imana bumeze neza butarwaye,azitoza kugira umutima utamucira urubanza, cyane cyane mu gushyikirana n'ab'igitsina kindi,yibuka iri jambo: «nk'uko uwabahamagaye ari uwera abe ari ko namwe muba abera mu ngeso zanyu zose »( 1 Petro 1.15).azahunga «ubucuti n'ubuhehesi » bitangira nk'umukino, bia=kaba intandaro y'umubabaro ukomeye mu rubyiruko rwo muri iyi si. Nyamara uwo mwana w'Imana azibuka ibyo gushyingirwa , ubwo bumwe hagati y'umugabo n'umugore bwashyizweho n'Imana. Mbega uko ari iby'igiciro ko abakiri bato birinda kandi bejejwe, umubiri n'ubugingo,bategereje uwo bazabana mu buzima hanyuma y'aho,kandi bagakomeza ibitekerezwa n'Imana mu nzira yose iganisha ku bufatanye bwabo.
• Umubiri wacu; igitambo kinezeza….
Ikinyuranyo cy'uko benshi babitekereza, ntabwo gushyingiranwa ariyo ntegano nkuru y'ubuzima bwacu.Ntama w'Imana yatwegiriye Imana atuguze amaraso ye (Ibyah.5.9).Twaramweguriwe. Afite uburenganzira ku mibiri yacu, umutima, ubushobozi, igihe n'ibyacu byose. Tugomba rero « kumukorera gukwiye », hano mw'isi, hano mw'isi, tumuturaimibiri yacu kuba igitambo kizima, cyera, gishimisha Imana (Abaroma 12.1). Tugomba « gutwikwa » kubw'umurimo we nk'uko ibitambo byatwikirwaga ku ruhimbi.Muri byose tugomba gushaka kumenya kwe kwiza, gushimisha kandi gukwiye.
« Mubanze mushake ubwami bw'Imana »(Mat.6.33).Byose bigomba gushingira kuri uko kwifuza kwera kandi kwiza.Bityo Paulo aduha urugero rwe muri 1 Abakorinto 7. Yari afite umurimo ugoye wo kogeza no gusakaza ubutumwa bwiza mu ntara za kure.Akora uwo murimo, yahuye n'intambara ndetse n'imibabaro itandukanye (2 Abakorinto 11).Mu buryo nk'ubwo, yabashaga ate kujyana umugore n'abana? – N'uyu munsi hari benshi bigize « inkone ubwabo kubw'ubwami bwo mw'ijuru »(Mat.19.12).Bibujije gushyingirwa ngo babashe gukorera Nyagasani bari mu mudendezo kandi neza kurushaho.Bakomeye mu mutima ntibababazwa n'uko bari cyangwa n'ukjo bifata rwose.Umwuka Wera niwe ubaha imbaraga zo kubasha kwifata no gutegeka umubiri wabo.
Hariho bashiki bacu batekereza mbere ya byose gushyingirwa. Bahora iteka bamungwa no gushaka kurwubaka no kugira abana babo. Iyo batabihawe, batekereza ko bahushije intego y'ubuzima bwabo.
Biyumva baratereranywe, bishyiramo umubabaro bakanawushyiramo ababegereye, iyo babona imyaka y'ubuto bwabo igenda iyoyoka batarasubizwa. Ariko se uyu murongo bawushyira he : « Utarongowe yiganyira iby'Ubwami, kugira ngo abe uwera ku mubiri no ku mutima » (1 Abakor.7.34) ?Niba hamwe n'ubushake bwawe bwose werekeje umutima kuri iyo ntego uzasenderezwa n'amahoro ye n'ibyishimo.
Nyamara,ku bizeye benshi, gushyingiranwa ni inzira yo kunyuramo uyobowe no gushaka kw'Imana.Abo nibo uyu murongo ubwira : « Nta muntu muri twe uriho ku bwe cyangwa upfa ku bwe, niba turiho turiho kubw'Umwami ; kandi niba dupfa dupfa kubw'Umwami »(Abaroma 14.7-8).Ku byerekeye uwo muzafatanya kurwubaka ndetse n'indi migambi y'ingenzi yo mu buzima bw'abashakanye icyo wakwibaza mbere y'ibindi ntabwo ari : « Mbese tuzabona umunezero hano kw'isi ?Ahubwo ni :Mbese tuzafatanya gukorera Nyagasani ? Mbese buri wese azabasha gufasha mugenzi we umurimo yahawe na Nyagasani ? Tuzabasha gucumbikira abashyitsi twembi no kuyobora urugo twubaha Imana kandi tubera abandi umugisha ?» Ese umugabo azaba wawundi « ubasha kuyobora urugo rwe ? (1 Tim.3.4.5.12).Ese iyo nkumi igaragaza ingeso nziza z' « umugore w'umutima ? »(Imig.31), cyangwa se yirimbisha « umurimbo utangirika w'umwuka ufite ubugwaneza n'amahoro ariwo w'igiciro cyinshi imbere y'Imana ? (1 Petro 3.4).
Kandi abashakanye ntibagomba kwibagirwa guha imibiri yabo Imana nk'ibitambo bizima. « Igihe kiragabanutse : uhereye none, abafite abagore bamere nk'abatabafite…n'abakoresha iby'isi bamere nk'abatarenza urugero, kuko ishusho y'isi ishira » (1 Abakor.7.29-31).Imana niyo itanga, nta deni isigarana uwayiyeguriye. Uri ku murimo wayo, « akayitangira », azasohorezwa iri sezerano : « mutange namwe muzahabwa, urugero rwiza rutsindagiye, rucugushije, rusesekaye, nirwo muzagererwamo namwe »(Luka 6.38).
• Umujishi utabereye….
Abakristo bakiri bato badashishikazwa no kugendana na Nyagasani, kandi baticira urubanza kuko batagendana n'isi, baba mu ngorane zo kubaho bicuza.Ntibitangira mu mitima yabo, bashimishwa no kwigarurira uw'igitsina kindi. Iyo umutima wibera mw'isi, ahuza n'undi mutima uhibera.
Tuzi neza ingaruka y'iyo mibanire. Kubera ko ibitekerezo byabo bishimangirwa n'iby'isi, abo basore ntibabona muri ubwo « bucuti » bwabo ingorane zavukamo. Bagira bati : « Abantu bose se siko bagenza ?Mu minsi ya none abantu bazi neza uko babyitwaramo ! ». Nyamara haza umunsi umwe, umutima ugasanga harabayeho isano rigumaho.
Ubwo hahita haza ikindi kibazo. Hagomba guhuzwa umutima wa gikristo n'inzira y'ab'isi yamaze kugendererwamo, kandi mugenzi wawe ugasanga yiteguye gutanga icyo asabwa mw'izina ry'urukundo. « Mbasha gufatanya nawe gusoma Bibiliya, kandi ubona abishaka, byanze bikunze amaherezo azaba meza ! ». Cyangwa « Yaje ndetse mu materaniro kandi ubona ari umuntu mwiza ! Mfite kudashidikanya ko ari umwana w'Imana, uretse ko atazi kubivuga neza ! »
Amaherezo akaba gushyingirwa.Ubuzima bwa buri munsi bugatangirana no kugabanuka kw'agashyuhirane ko mu minsi yambere.Gusoma Bibiliya no gusenga bigahagarara.Mugenzi wawe ntabe akigera mu materaniro.Aho kumubonamo umufasha mu buzima bwa gikristo no gukorera Imana, uwizeye agahura n'inzitizi ikomeye imuhagarika.aahri icyo kintu kigahoraho ubuzima bwose, kigasuzuguza Nyagasani, kandi kikabogamira abana bazavuka bagisanga. – Yego, hariho uburyo bwinshi bwaboneka mu gufatanya ubuzima bwabo, ariko akenshi usanga inzira ihundagajemo guhagarika umutima n'amarira menshi. Icyaduha abizeye bakiri bato bakabasha gushyira iyi mpuguro ku mutima : « Ntimwifatanye n'abatizera mudahwanye, mbese gukiranuka no gukiranirwa byafatanya bite ? Cyangwa umucyo n'umwijima byabana bite ?Kandi Kristo ahuriye he na Beliali ?Cyangwa uwizera n'utizera bafitanye mugabane ki ?...(2 Abakor. 6.14-18).
Reka twongere dutere indi ntambwe.Ntabwo nashimishwa no kumenya gusa ko uwo nshaka gufatanya nawe ubuzima yizeye.Mu karindagiza k'imiterere n'ibitekerezo by'amadini, naritandukanije, numvira Imana n'Ijambo ryayo n'ibyo « umuntu yazanye mu nzu y'inyumba » y'ubukristo bwa none.
Nifuza kugenda numvira nyir'inzu maze nkaba igikoresho cy'iby'icyubahiro, cyejejwe, gifite umumaro (2 Tim.2.19-21).Mbese mbasha kwirengagiza ngashyingiranwa n'umuntu ndaha agaciro na kamwe ibyo bibazo bikomeye birebana na Nyagasani ? Muri byo ntazigera ambera umufasha, azambera inzitizi ariyo.Ntabwo tuzahuza kubyerekeye inyungu za Nyagasani n'ubwami bw'Imana, nyamara ibyo nibyo byagombye gufata umwanya wambere mu mitima yacu. Uzasanga buri wese agendera mu nzira ye.Bene iyo ntangiriro ntitanga icyizere cy'imibanire myiza mu bashakanye, yagombye kurangwa no kurwanira hamwe bahuje umutima mu kwizera ubutumwa bwiza (Abafilipi1.27).
• Ni iki ababyeyi bavuga kuri iki kibazo...
Muri iyi minsi – kubera igitugu cy'isi – abasore bashaka kugana ababyeyi babo mu gihe bamaze kwifatira icyemezo mu mutima ku byerekeye uwo bamaze gutoranya. Nyamara Imana yashinze ababyeyi umuromo wo kurera abana babo mu bupfura bw'Ijambo rya Nyagasani (Abefeso 6.4), kandi bagomba kubayobora mu nzira y'ubusore bwabo bagororotse, bakabafashisha amagambo n'ibikorwa mu gihe bakuze. Ababyeyi bubaha Imana ntacyo bifuza kindi uretse kubona abana babo, mu gihe bageze aho kwigenga, bagendera mu gitinyiro cya Nyagasani n'inzira ze.None se ni kuki abato bafite nabo integano nk'iyo batakwishingikiriza ababyeyi mu bibazo bikomeye byo mu buzima ?Yaba ari uko batinyishwa no kudashyigikirwa nabo ?Bene uko gutinya kugomba kutubera integuza tutagomba kwirengagiza.
Mu rundi ruhande, tugomba kumenya ko atari ababyeyi bagomba guhuza abasore n'inkumi.Mu rugero tubona mw'Itangiriro 24, tubona ko Uwiteka ariwe wateguriye Isaka umugeni, Rebeka (Itangiriro 24.14, 44).Aburahamu asubizwa amasengesho ye, dore ko yihatiraga kugendera mu gushaka kw'Imana, Uwiteka yohereje marayika kugendera imbere y'umugaragu we (umur.7,40) yamunyujije ahakwiye (umur.48), maze ahura n'umukobwa watoranijwe (umur.12,14).Uwiteka yamuhaye umugisha aho yanyuze hose (umur.21,56) kandi abarebwa n'icyo kibazo bose babasha guhamya ko ibyo biturutse k'Uwiteka (umur.50). Nicyo gituma tubona ku mpera y'icyo gice aya magamvbo ya Rebeka : « Turajyana » (umur.58). Isaka « afata Rebeka aramurongora, aba umugore we, aramukundwakaza » (umur.68). Yemwe bene data mukiri bato ! ukomeza iby'Imana yigisha , ategereza yihangana, mu gihe azatangira umushinga wo gushyingirwa, azasubizwa. Nyuma y'imyaka myinshi, abashakanye babasha gukomeza kwibukana ibyishimo iri jambo ryo mu Byanditswe : « Ibyo bituruka ku Uwiteka » !
« Hariho inzira itunganiye umuntu, ariko iherezo ryayo ni inzira z'urupfu » (Imig.14.12).
«Wiringire Uwiteka…ukurikize umurava, kandi wishimire Uwiteka, nawe azaguha iby'umutima wawe ushaka.Ikoreze Uwiteka urugendo rwawe rwose, abe ari we wiringira, nawe azabisohoza » (Zab.37.3-5).
• Igihe
Zaburi ya 90
« Iminsi y'imyaka yacu ni mirongo irindwi, ariko kandi nitugira intege nyinshi ikagera kuri mirongo inani, nyamara ibitratwa byayo ni imiruho n'imibabaro ; kuko ishira vuba, natwe tukaba tugurutse » (Zab.90.10).
Igihe kirihuta kandi ubuzima bwacu bukajyana nacyo, ni igihu kibineka akanya gato kigahita gitumuruka (Yakobo 4.14), ni umwanya muto « uhita uguruka » nk'uko iyi zaburi ibivuga.
Nk'uko tubibona muri Bibiliya, urutonde rw'abantu bakabakaba ijana, igihe gihereza ikindi, gihagije ko kitugeza ku muntu wambere.Ni igihe kirekire nk'uko tubibona, ariko nyamara kigufi cyane ugereranije n'ikidutandukanya n'icyo umurongo wambere wa Bibiliya, mw'Itangiriro utubwira : itangiriro ry'iremwa, itangiriro ry'ibihe. Hariho iki ? « Mbere nambere hariho Jambo », niko Yohana avuga.Uko twabasha gusubiza ibitekerezo inyuma, Jambo yahozeho, mbere y'iremwa, mbere y'igihe.Tumubwirwaho ngo « Uhoraho…Ntuhinduka » - niwe uhoraho kandi udahinduka, wihishuriye umuntu, hanyuma nk'uyobora ibihe, we ntahinduka, n'ubwo akorana n'ibiremwa byinshi.
Kandi iyo amaso tuyahanze igihe kizaza, hirya yo kugaruka kwa Nyagasani, hirya y'ingoma ye, hirya y'urubanza rwa nyuma, ku mpera y'ibihe tuhasanga wawundi utwara byose, ubwo « Imana izaba byose muri bose » (1 Abakor.15.28).
Ese iminsi yo kubaho kwacu twayigereranya n'ibyo ? « Irihuta kurusha impayamaguru…irahita nk'amato yihuta » (Yohana 9.25-26).Nicyo gituma umwanditsi wa zaburi yungamo ati : « Utwigishe kubara iminsi yacu, uburyo butuma dutunga imitima y'ubwenge »(Zab.90.12).
Basore namwe nkumi, iyi minsi mike cyane duhabwa n'Imana yo kubaho hano mw'isi mujya muyisuzumamo iki ?Mwaba mwaronse umuyobozi wizerwa ubajyana mu nzira y'ubu buzima n'integano ibuha agaciro kabwo ? « Mu gitondo uzaduhaze imbabazi zawe, kugira ngo tuzajye twishima, tunezerwe iminsi yacu yose »(Zab.90.14). « Mu gitondo » cy'ubuzima, tugasanga Umukiza, tukamuha umwanya wambere mu mutima : mbega guhinduka, mbega isoko y'ibyishimo mu minsi yose yo kubaho ! Aho kuzuza imyaka y'ubusore bwacu ibinezeza byo mw'isi, aho kujyana n'irari ry'amashuri, akazi, ibinezeza, aho guhombokera inyuma y'ibyishimo bishukana ; duhazwe n'ufite ubuntu budakama kubera abo turi bo cyangwa abo tutari bo !
Guha Nyagasani Yesu umwanya wambere mu gitondo cy'ubuzima, icyo ni urufatiro rw'umurimo wuzuye imbuto kubw'ikuzo rye.Abenshi batangiye neza, ariko bakomeza nabi ndetse barangiza nabi.Kuba maso ni ngombwa inzira yose ; nyamara ubuzima bwerekeye ahakwiriye uhereye ku ntangiriro, kubw'ubuntu bwa Nyagasni, buzakomereza mu nzira nyayo kuruta ubuzima bwatakaje igihe mu myaka yambere bubana n'isi cyangwa butagira icyo bwitayeho.
Ubwo Yakobo yahingukaga mu maso ya Farawo yari ashaje afite imyaka ijana na mirongo itatu, ariko yaravuze ati : «Imyaka y'ubukuru bwanjye ibaye mike na mibi »(Itang.47.9).
Nyamara yari myinshi, yuzuyemo byinshi bitandukanye, intambara n'ingendo, ubukungu bwinshi n'umurimo, nyamara ku Mana iyabarwaga n'iyo yagendanye nawe : yari mike cyane ! Iyindi yose yaratakaye itabasha kugaruka.
Hari ibintu bine by'ingenzi bigize iminsi yacu : ibitotsi, ibyo kurya, umurimo n'igihe cyo kuruhuka. Byose byakorwa turi kumwe n'Imana kandi ariyo dukorera.Niyo iha « umukunzi wayo ibitotsi »(Zab.127.2). Twaba turya cyangwa tunywa byose bikorerwa icyubahiro cy'Imana (1 Abakor.10.31).Ku byerekeye umurimo wacu, handitswe ngo : « Ibyo muzakora, mujye mubikora byose mw'izina ry'Umwami wacu Yesu » (Abakolosayi 3.17).Umwanya w'ikiruhuko tuwukoramo iki, n'ubwo ari mugufi cyane ? Mbere ya byose ugomba gukoreshwa kugarura imraga z'umutima n'iz'umubiri dukeneye ngo twuzuze ibyo dusabwa buri munsi n'umurimo wa Nyagasani.
Igitondo kitwibutsa manu yagombaga gutoragurwa n'Umwisiraheri wese mbere y'uko izuba riva.Ni ngombwa gutungisha ubugingo Ijambo ry'Imana « buri gitondo » ; tugafata umwanya ; akenshi bidusaba imbaraga nyinshi, ariko biramaze kuko ari ubuzima bwo mu mwuka tuba twitaho.Niba ari ako kanya gusa twari dufite mu munsi wose, ntitwabombye se kuwuharira « kuba ku birenge bye ? » - Noneho, « mu gitondo nzajya nerekeza gusenga kwanjye kuri wowe, mbe maso, ntegereje » (Zab.5.3).
Hagati mu munsi, akanya gato ko guturiza imbere y'Imana no gusenga, bizaba kuruhuka akanya, bitugwa neza, hagati « y'ubushyuhe bw'umunsi ».Danyeli yasengaga gatatu ku munsi.
Rindira hagati mu munsi
Ubwo urusaku rwo mw'isi
Rwibagiza gakondo yo mw'ijuru.
Mu mugoroba kuwa gatandatu no kucyumweru, abenshi muri twe tugira igihe cyo kuruhuka.Mbega uko byatubera byiza tugiye tugikoresha kubana na Nyagasani, tutibagiwe amateraniro, twita bihagije ku miryango yacu, twita ku bandi no ku murimo Nyagasani aduha ; kandi ubundi tukamenya kuba twenyine, nka Yesu ari ku musozi.Ku muntu ubana na Nyagasani, ntabwo umunsi uzarangira adasomye Ijambo ry'Imana, no gusenga, - uko bishoboka.Kandi niba umwanya wo kuruhuka tugomba kuwukoresha mu buryo gutunga ubugingo bwacu, ntitugomba kwibagirwa n'umubiri wacu (1 Abatesal.5.23).Ariko kandi ntitwibagirwe ko ku cyumweru ari umunsi wa Nyagasani , umunsi wo kuramya, uwo gukoreramo Imana no kuruhuka.
Hari uwavuze aya magambo ngo : « ubuzima butunzwe neza ni ubuzima bwuzuye neza ».Imyaka irahita ariko se idusigira iki ? Hari umunsi umwe, ubwo ubuzima bwacu bwose buzerekanirwa mu mucyo imbere y'Imana, tuzasobanura byose.Aho nibwo tuzamenya ko ibitari ibye byose, ibitamukomotseho ari igihombo, - igihombo cy'iteka ryose !
« Utwigishe kubara iminsi yacu,
uburyo butuma dutunga
imitima y'ubwenge » (Zab.90.12).
• Ndabwira umushoferi utaramenyera….
« Iyo umuntu atembeza imodoka niho umuntu wa kera yigaragariza cyane ». Ayo ni amagambo incuti yanjye y'umukristo yambwiye ava mu modoka nagenzaga. Yungamo ati : « Kandi ni umushoferi mubi cyane !»Namwereye ntabanje kubitekerezaho neza : « Koko nibyo, abasaza ntibagombye gutwara imodoka ; ntibihuta mu byo bakora, batinda mu mihanda… »
Nibwo ya ncuti yanjye yancaga mw'ijambo, iti : « Ese ntiwamenye uwo mvuga uwo ariwe ?Ibuka urugendo turangije.Mu by'ukuri, imodoka yawe yayobowe n'abantu batandukanye.Nabanje gutwarwa n'utagira umutware, utubaha amategeko.Wabonye uko wikomereje utitaye kw'itara ritukura ryagutegekaga guhagarara ?Nyuma y'aho wanyuze mu mudugudu ufite 90 kw'isaha ! Umurongo ukubuza kujya mu kindi gisate cy'umuhanda wawugendemo incuro eshatu cyangwa enye.
– Ntawe nigeze mbangamira ; kandi usanga harimo gukabya muri ayo mategeko y'umuhanda : nta n'umwe utagira icyo yica muri yo.
– Ariko ntibiyabujije kubaho, kandi abambere bakagombye kuyubahiriza ni abakristo.Ese babasha bate gusaba Nyagasani ngo abarinde impanuka zo mu muhanda niba batabashya kugandukira abayobozi Imana yishyiriyeho ngo babarinde ? (Abaroma 13.1).Kandi ubuhamya bwacu bwagombye kugaragara ku buryo bw'umwihariko.
Nyuma y'aho naje gutwarwa n'utazi kwihangana . Uribuka cya kimodoka cyanukaga cyane yakurikiye iminota icumi yose cyaguhagaritse umutima bidasanzwe, kugeza ubwo wagiciyeho ugeze ahantu hatabikwemerera ? Naho se igihe twasohokaga wa mudugudu ! Nibwo nabashije kumenya ko ntwawe n'uwiyitaho gusa ! Ntiwabonye se uwaguhagaritse anyagiranwa umutwaro ku mutwe, ariko ukanga kumutwara ?
• Yewe, kuri njye niko bisanzwe, narabyiyemeje ; bene abo bajye bahama iwabo cyangwa se bafate tagisi.
• Ubwo se ntubona ku twibujije gufasha undi tumutwara, ndetse twibuza guhamya Yesu mu matwi y'uwari wateguwe mu nzira yacu ?
Hakurikiraho isiganwa twagiranye na ya vatiri idakomeye nk'iyi twarimo yashakaga kuducaho byanze bikunze.Wishimiraga cyane uko wakoraga ngo itaducaho.Wanyibukije Yehu wagendeshaga igare rye « aryhutisha »(2 Abami 9.20).Nahise menya uburyo wishyira hejuru ! Ntabwo narisanzwe kuzi ntyo.Nyamara rero mugenzi wanjye, reka nkubwire, binyuze mu rukundo rwa mwene so ugukuriye mu kwizera, kugira ngo ureke kwiyumvamo ubushobozi bw'abashoferi n'ubwirasi butera kwihuta cyane bijyanye n'icyo Bibiliya yita kwirata iby'ubu bugingo. Ibyo byatuma uhura n'ingorane zikomeye, ukaba wanazitera abandi bakiri bato nkawe.Ariko rero, ubugingo bwawe nta burenganzira ubufiteho ; cyane cyane ubw'abandi ntukwiye kubukinisha ushaka kubisikana cyangwa kunyura ku zindi modoka bene kariya kageni. Ese waba wifuza kuzahorana agahinda k'uko watumye ubugingo budakijijwe bujyanwa mu gihe cy'iteka ryose ?
Ubwanyuma noneho haje ya « ntambara » yo mu mugi.Koko rwose uwahanganaga nawe yari mu makosa, nubwo wenda waba ari umukristo mwene so.Nari ntarakubona ikindi gihe uguwe nabi nka kwakundi.
• Ariko se nawe ntubyumva ? Iyo nkonkobotsi yankozeho, yakoboye irangi ry'imodoka yanjye...
• …Maze anatwikurura uburakari bw'umuntu wa kamere wiyoroshe ishusho y'umuhungu warezwe neza ! Ubugwaneza bwacu bugomba kumenywa na bose (Abafilipi 4.5), ubwo harimo n'abatwara imodoka mu muhanda.Urabona rero, mugenzi wanjye, ntabwo byafashe igihe kirekire ngo mbone ibigaragaza ya kamere itabasha gutegekwa. Ndumva uzahita uyibona igihe cyose izatera hejuru.
Mu gice cya gatatu cy'urwandiko rwa Yakobo, hagaragaza ko umuntu abasha gutegeka no kuyobora amafarashi n'amato manini, tukamenyereza inyamaswa zo mw'ishyamba ariko ntabasha kugenga ururimirwe cyangwa kamere ye.None se ntitubona ko umuntu ariwe wasigaye inyuma akaba ari nk'uw'ishyamba ? « Umuntu wa kera », iterambere ryamuhaye uburyo bushya bwo kugenda yihuse (kandi ari ko anategeka abandi), nyamara aguma ari wawundi, ntahinduka.Uwo wa kera, umunyamujinya, utumvira, uwiyitaho gusa, utihangana, uzamwisangamo mu mayira abiri, mu mudugudu, mu mubyigano w'amamodoka, n'ahandi henshi hasa hatyo.Yagenzwa ate ? Biroroshye : munyage uruhusa rwo gutwara ! Undi amusimbure gutwara, uwo aba umuvandimwe mwiza wo gufatanya mu rugendo.Niba mu gihe cyo gutegereza ku itara ry'umutuku rihinduka, umwanya ntuzagupfira ubusa uganira nawe. Mu gihe wibaza icyo ubuze ukagisaba Nyagasani ngo akiguhe ; ikikugora cyose, ikibaye mu nzira cyose kizaguhindukira igitangaza kandi kiwigishe cyikungura, wuzure gusenga maze ugahabwa kunesha.Ndibuka mwene data wari warahimbye imodoka ye « mwarimu wo kwihanagana ». Uwo mwarimu yamuhaga buri « gitondo na buri mugoroba isomo y'ibyo yanyuzemo ».
Nabashije kwemera ko natsinzwe n'igerageza ; narimfite uruhushya rwo gutwara ariko urwo kwitwara ari ntarwo.Icyagaragaraga ntwaye ni icyabonekaga mu mibereho ya buri munsi. Byansabaga kumenya gutwara cyangwa guhindura utwara.Umuntu mushya agomba gufata no gukomeza umwanya wo gutwara, umuntu wa kera nawe agafata kandi agakomeza « umwanya w'uwapfuye »
KWIGANA NO GUKORA
Imirimo myiza
« Abizeye Imana bagire umwete wo kumaramaza gukora imirimo myiza » (Tito 3.8).
• Ikosa rigira ingaruka zikomeye
Mu bukristo bwa none, henshi usanga bigisha ko imirimo y'umuntu ifasha Imana gutanga gutsindishirizwa. Bakavuga ko imirimo y'umukristo ari ingenzi kugira ngo ahore ari uwera imbere y'Imana! Imirimo myiza yaba ibaye uburyo bwo guhabwa agakiza k'iteka,
Icyo kintu gifite ingaruka ikomeye cyane cyafashe umwanya mu mitima y'abantu benshi. Cyasanze ahari ikibanza giteguye kinezeza umitima wa kamere wishakira gukiranuka bwite. « Mfite rero ubushobozi bwo kwigira mwiza kurushaho no guhinduka uwera cyane mbifashijwemo n'imirimo yanjye myiza ». Uko niko usanga abenshi bibwira. Nyamara ibyo batazi nibyo byinshi:
• Mbere ya byose umuntu agomba gufatanya na « kamere » y'Imana kugira ngo abashe kunezeza Imana mu byo akora (2 Petero 1.4).
• Kwizera gusa, hatarimo imirimo , niko guhesha umuntu kuva mu mwanya wo kongera kwitwa umunyabyaha imbere y'Imana, akaba umukiranutsi abiheshejwe na Kristo.
• Gukura nyakuri ni ukurushaho kumenya neza ugukiza gutangaje gutangwa n'Imana muri Kristo no kukabamo tubikesha ubuntu.
• Ntabwo umuntu abasha guhindura kamere ye y'icyaha, « umubiri we », cyangwa ngo ayeze. Nyamara hariho abatari bake bafite intimba mu mitima bashakira ubugingo bwabo agakiza, bigatuma bakora biyuha akuya bashakira gutsindishirizwa mu byo bakora. Biha imibereho itoroshye, bagakorera abandi ibikorwa bigaragaza urukundo, bakiyegurira kuvura abarwayi no guha abakene ibyabo. Umwete bagira, usanga rimwe na rimwe utumwaza!
• Mu kiruhuko
Hari urundi ruhande dusangamo abakristo bigishijwe neza. Bazi neza, babwirijwe n'Ubutumwa bwiza, ko umuntu ari uwapfuye kubw'ibyaha n'amakosa ye, utabasha kugira icyiza na kimwe yakora (Abefeso 2.1,5). Bazi neza ko icyabakijije atari imirimo yo gukiranuka bakoze, ahubwo babikesheje « ubuntu no kwizera »(Tito 3.5). Bamenya neza umwanya bafite muri Kristo kandi bakishingikiriza umurimo uhamye wa Kristo Yesu (Abefeso 2.8).
Bityo nta mpamvu ikomeye babona yo gukora imirimo myiza. Ingaruka yabyo ni uko bamwe bafashe ikiruhuko maze ntibitondera kugendera mu birenze inyungu zabo bwite.
• « Imirimo myiza » ubundi ni iki?
Umurimo ni imbuto y'igikorwa. Ibyanditswe byera bivuga « imirimo ipfuye », « imirimo y'umwijima itagira umumaro », « imirimo ya kamere », « imirimo mibi », ariko kandi bikanavuga « imirimo myiza », kuko iba ari imbuto y'igikorwa cya « kamere » cyangwa cya « Mwuka Wera » (Abagalatiya 5.16-26).
Imirimo myiza ni yayindi yubahisha Imana na Nyagasani Yesu Kristo (1 Abakorinto 10.31 ;Matayo 26.10 ;Ibyakozwe 9.36,39 ;Tito 3,1,8,14).Iyo mirimo myiza ibasha kuba yagirira umumaro Imana ubwayo cyangwa abantu muri rusange.
• Nta mpamvu se yatumaga abizera bakora bene iyo mirimo ?
Nibyo koko bari bazifite ! None se ni izihe ?
• Turi umurimo w'Imana, twaremewe muri Kristo gukora imirimo myiza (Abefeso 2.10).
• « Yesu Kristo niwe Mana yacu ikomeye n'Umukiza, watwitangiriye kugira ngo aducungure mu bugome bwose, kandi yuhagire abantu kugira ngo babe ubwoko bwe bwite, bugira ishyaka ry'imirimo myiza »(Tito 2.14).(Mu rwandiko rwandikiwe Tito, kimwe n'urwandikiwe Timotewo, havugwamo kenshi « imirimo myiza » mu mwimerere w'insobanuro ry'iryo jambo).
• Hakurikijwe inyigisho ziri mu rwandiko rwa Yakobo, ukwizera kuzima kandi gukiza kugomba kugaragarira mu mirimo. « Mbese , bene data, byavura iki niba umuntu avuga ko afite kwizera nyamara akaba ari nta mirimo akora ? (Yakobo 2.14).- Uko niko kwizera, iyo kudafite imirimo, ahubwo kuri konyine, kuba gupfuye (Yakobo 2.17).
• Ubundi mu rwambere rwa Yohana dusoma ko Ubugingo buhoraho bwahoranye na Data wa twese kandi bubonekera mu Mwana we. Kwizera niko kuduhesha kwakira ubwo bugingo. Kandi rero ubugingo burangwa no kwinyagambura. Ubwo bugingo bw'Imana bugomba kubonekera mu bushake no mu mirimo ihamanyijwe na kamere y'Imana.
• Imana yaduhaye umwuka w'imbaraga, w'urukundo no kwirinda (2 Timotewo 1.7).
Ese ubwo hari uwafata ikiruhuko maze akibera mu bute ? Hari uwakwifata mu gihe hari « imirimo myiza » yo gukora ? Niba ari uko bimeze, hari ikitagenda neza mu mutima. Ngaho ibaze : Mbese ntiwanangiwe « n'ibihendo by'icyaha? » (Abaheburayo 3.13).
Uwizeye uba mu bumwe n'Imana ntacyo yifuza atari uguhesha Imana icyubahiro, iyo akesha umunezero we. Uhereye ubwo, imirimo yose azakora ntabwo izaba igamije kumuhesha agakiza cyangwa kwiyogeza, ahubwo izaba igamije kubahisha Imana n'inyungu zayo.
Hariho umusore wahuye n'ikibazo kimuremereye, maze acibwa intege nacyo. Yabonaga imibereho ye nta gaciro igifite. Amaze iminsi muri ako kajugane, igitekerezo kimunyura mu mutwe nk'umurabyo : « Ariko se hari icyo ubasha gukorera Imana ? ».Ibyo byahise bimusubizamo imbaraga n'umwete, ubwo niho yabashije kumva imibereho ye ifite icyo ivuze !
• Ni iyihe mirimo ngomba gukora ?
Iki ni ikibazo gikomeye cy'ingirakamaro. Nyagasani wenyine niwe ubasha gusubiza. Tumubaze iteka, dukeneye kumukomoraho byose, tuti: « Ngire nte Nyagasani ? » (Ibyakozwe 22.10).
Kubw'ibyo, reka tuvuge ibikurikira:
• Imibereho yanjye ya buri munsi
Umurimo mpemberwa, kimwe n'utundi tuntu duto duto nko « kurya, kunywa », mpamagariwe kubisohoza neza n'umutima ukunze nk'aho ari Nyagasani mbikorera atari abantu, kandi ibyo mu gihe cyanjye cyose cya buri munsi (Abakolosayi 3.23). Nyagasani « ubona ahiherereye » azabyitegereza kandi ahimbazwe nabyo.
Hari umushumba utarananizwaga no guhanagura inka ye. Umugenzi watambukaga aramubaza ati: « Ese ntibihagije gutyo ko mbona yenda kubonerana nk'indorerwamo ? » - Undi ati: « Erega ni uko nshaka kubikorera Umukiza wanjye! » - Ese ntimwemera ko uwo murimo muto wuzuzaga umunezero umutima wa Nyagasani, binyuranye n'ibyo abantu bakuza bashyira hejuru cyane?
• Imirimo yateguwe
Mu murongo wo mu Abefeso 2.10 twavuze haruguru tubonamo kandi ko Imana yateguye imirimo myiza mbere y'igihe kugira ngo tuyigenderemo. Dukwiriye kubyitondera.Gukora indi mirimo ni ukwigenga no gushakira mu bitekerezo byacu: niyo mirimo mibi.
Bityo hari abakozi b'Imana bateguwe kandi bashyirwa ku ruhande nayo « uhereye munda ya banyina »(Abacamanza 13; Yesaya 49.1; Yeremiya 1.5; Luka 1.15; Abagalatiya 1.15) kugira ngo bazasohoze umurimo runaka: Samusoni, Yesaya, Yeremiya, Yohana Umubatiza, Pawulo. Kandi tubona neza abantu nka Yozefu, Mose, Dawudi n'abandi bateguriwe kuva mu buto bwabo umurimo wihariye. Naho tutaba turi mu mubare w'abo bakozi b'Imana batangaje, abenshi bari mu murimo wa Nyagasani bamenya ko – nubwo yaba ari umurimo utagaragara cyane – hari umuteguro w'Imana imbere yabo.
Ibihe byateguwe :
N'ubundi Imana itegura mbere y'igihe « ibihe » byihariye. Dutekereje gato kuri Yozefu wa Arimataya, « umutunzi » wari ufite imva ikorogoshowe mu rutare. Ubwo uwo mwigishwa wa « rwihishwa » yabonaga Yesu abambwe ku musaraba , yagize ubushizi bw'amanga yinjira kwa Pilato, amusaba umurambo wa Yesu no kuwushyingura. Icyamushoboje kugera kuri ibyo ni urukundo yakundaga Nyagasani. Ariko se kuki yamushyize mu mva? « Kubera umunsi wo kwitegura kw'Abayuda , kubera iyo mva yari hafi ». Kuko mu kwubaha Imana kwabo , bishimiraga kumvira amategeko y'Imana, we na mugenzi we. Mbega uko yatangajwe no kuzabona mu Byanditswe amagambo yari yaranditswe kera ngo : « yari kumwe n'umutunzi mu rupfu rwe! »(Yesaya 53.9).
Duhore turi maso ngo tubone ibyaduteguriwe kera maze tubigenderemo. Akenshi hari igihe duhabwa na Nyagasani maze tukayoborwa mu nzira kugeza ibihe bya kure cyane!
• Kwitegura « imirimo myiza »
Abakiri bato bakwiye kumenya ko ubusore bwabo ari igihe cyo gutegura umurimo wo mu gihe kizaza, yaba mu bwiherero cyangwa mu ruhame. Ku bw'ibyo kwitegura gukwiye ni ugusoma no kwiga neza Ijambo ry'Imana, mw'ituze no gusenga: « Ibyanditswe byera byose byahumetswe n'Imana kandi bigira umumaro wo kwigisha umuntu, no kumwemeza ibyaha bye, no kumuhanira gukiranuka, kugira ngo umuntu w'Imana abe ashyitse, afite ibimukwiriye byose ngo akore imirimo myiza yose » (2 Timotewo 3.16-17).
Hari benshi bagiye bicuza cyane kuko bisanze batazi indimi zabafasha mu murimo wabo. « Yoo ! iyo mba narakoresheje neza igihe cyanjye, sinibagirwe n'ibi nabyo ! »: uko niko benshi usanga banihira mu mitima yabo.
• Gusenga
Intumwa Paulo yandikira Timotewo iti: « Irya mbere ya byose ndaguhugurira, nkwingigira abantu bose, no kubasengera no kubasabira no kubashimira » (1 Timotewo 2.1). Icyo dukora « mbere ya byose » ni iki, mbere y'umurimo uwo ariwo wose : ese turasenga ?
Amasengesho yacu ni urugero rw'uko dutegerereza byose kuri Nyagasani Imana. Ni imirimo yo kwizera ifite umumaro ukomeye, kandi adusunikira ku bindi bikorwa. Adushyira imbere y'Imana kandi akatuzanira umugisha w'Imana yaba kuri twe cyangwa abandi. Icyaduha kujya tumara igihe cyinshi mu masengesho!
• Gushishikazwa n'abantu
Abantu bose bagomba gusabirwa natwe, tukabasengera. « Ibyo nibyo byiza byemerwa imbere y'Imana Umukiza wacu, ishaka ko abantu bose bakizwa, bakamenya ukuri » (1 Timotewo 2.3,4,). Mbega umurima uramburiwe imbere yacu ngo tuwugenderemo !Niba dushyize mu bikorwa uko guhugurwa tuzarushaho kwita ku bantu , duhereye ku batwegereye kugeza ku bari kure mu bihugu twumvana inkuru z'abavugabutumwa bajya kure. Bityo se ntituzashobora kwamamaza ubutumwa bwiza n'ukuri, no gufasha kunyanyagiza ibitabo na za « terete » tubyishimiye ?
Dukwiye rero kwimenyereza « kuba abambere mu mirimo myiza » !
Umurimo n'icyo usabwa ngo ukorwe
Mu rwandiko rwambere rwandikiwe Abatesaloniki havugwamo ibintu bitatu bigaragaza abizeye vuba.Abatesaloniki :
• Bahindukiriye Imana bimuye ibigirwamana
• Bakorera Imana nyakuri kandi ihoraho
• Bategereza Umwana wayo uzava mw'ijuru (1 Abatesaloniki 1.9,10).
Buri wese wo muri twe abasha kwiyinira no kumenya niba ari uko bimeze kuri we, niba hariho ikibuze muri ibyo bitatu , tuba turi abakristo babi. Ubwo umutima wacu ntiwigeze uba uko bikwiriye mu buryo bwa mwuka; ntiwigeze uba uko bigomba uhereye mbere cyangwa se waracecekeshejwe mu gihe runaka.
Ubwo twari tutarizera, twari dufite ibigirwamana byacu. Ahari ntabwo byari iby'amabuye cyangwa bibajwe mu biti, ariko byari byicaye mu mutima kandi bifashe umwanya wari ukwiriye Imana ubwayo. Ibyo dukunda, ubuzima bwacu, igihe cyacu n'imbaraga zacu nibyo byari bitwigaruriye. Kuri bamwe ni imikino, imodoka, kwishimira ingendo. Ku bandi ni umuntu runaka, incuti, umubano. Naho ku bandi ni umwuga, ubukorikori, ubumenyi. Muri ibyo byose, hagati ni « njye » ifata umwanya w'ubutegetsi, nicyo kigirwamana gikomeye twaramyaga iteka ryose.
Ubwo Ijambo ry'Imana ryatahaga mu mitima yacu, ubwo umucyo waryo wamurikiraga ubugingo bwacu maze rikerekana imibereho yacu uko iri, ubwo twasobanukirwaga n'Ubutumwa bwiza maze tukerekezwa kuri Yesu Kristo, nibwo habayeho guhindukira kwacu.Ariko tumenye ko Abatesaloniki ubwo bahindikiraga, bateye ibigirwamana umugongo basanga Imana.
Niba hatariho gutandukana byeruye n'abantu, ndetse n'ibyari bifashe umwanya w'Imana mu mitima yacu, tugumya kuba impinja mu gakiza, tudindira mu gutera imbere kandi duhora dukeneye amata, tutabasha gukorera Imana, kugeza ubwo tuzatandukana n'ibigirwamana tutazuyaje kandi tubikomeyeho. Ntidukwiye gusa na babandi, mu gihe cyo kwizera kwabo, bahirika « isi n'ibyayo byose », nyamara mu gihe gikurikiyeho bakayigarukira « n'utwayo twose ».
Niba Mwuka Wera atunze agatoki intege nke zo mu bukristo bwawe , binyuze muri iyi mirongo y'Ijambo ry'Imana, uramenye ntubyirengagize! Bifite ingaruka ku mahoro yawe, ku munezero wawe, no ku buzima bwawe bw'imbere. Bigenze nk'uko Yakobo yabigenjeje,Ubwo yaragiye kuzamuka i Beteli, mu nzu y'Imana, ngo ahatambire igitambo, yabanje guhamba atazuyaje imana z'abanyamahanga zari zimaze igihe kirekire zibitse mu nzu ye.(Itangiriro 35.1-5). Cyangwa se urashaka kuzana urubanza ku buzima bwawe bwa none, kwivutsa ingororano yawe imbere y'intebe ya Kristo no kwima Imana ibimukwiye?
• Gutegurirwa umurimo
Paulo na Sila nk'intumwa zajyaga kwamamaza ubutumwa bwiza, ntibarengeje ibyumweru bitatu bari I Tesaloniki kubera kurenganywa gukomeye. Icyakora abizeye vuba bo muri uwo mugi, batari bazi byinshi, bari baratangiye gukorera Imana y'ukuri kandi ihoraho. Nk'abapfanye na Kristo, ntibari bagikeneye imibereho ya kera; nk'abazukanye na Kristo, bifataga nk'abapfuye ku cyaha maze bakaba bazima ku Mana muri Kristo Yesu (Abaroma 6.8-11). Ubwo babashaga kuberaho Imana amasaha yose y'umunsi. Barya, banywa cyangwa se bakora ikindi cyose, babikoraga kubw'icyubahiro cy'Imana (1 Abakorinto 10.31). Imitima yabo yuzuye urukundo rw'Imana n'urw'Umukiza wabo, abo bizeye vuba nta mpuguro zihariye bari bafite kuri ibyo. Bari barahindutse abigana intumwa Paulo, ibyitegererezo by'abizera bose bo muri Makedoniya no mw'Akaya ndetse ari n' abahamya buzuye imbaraga.Ijambo rya Nyagasani no kwizera Imana kwabo byumvikana mu karere kose kabakikije (1 Abatesaloniki 1.6-8). Kandi rero ibyo byose byabayeho mu minsi yabo yambere yo kwizera kwabo , ubwo bari bakiri bato mu byo kwizera. Mbega uko ibyo bidukomeza – ariko nabwo bitumwaza !
Bityo rero imibereho no gukorera Imana bibasha guhera ku « munsi wambere » (Gereranya na Abafilipi 1.5). Ariko mu rundi ruhande, tubasha kubona ko buri wese mbere nambere uwahamagawe na Nyagasani kubw'umurimo runaka, agomba kubanza kuwutegurirwa. Ibyo dukora bigaragara bigomba guhamanya no gukura kwacu kw'imbere.
Kugira ngo twerekane ibyo, reka dufate ibihe bibiri byo mu buzima bwa Yosuwa.
Isiraheri yari yacumuye kw'itegeko ryambere maze bakorera umunsi mukuru ikimasa cya zahabu. Mose ashyira ihema ry'ibonaniro hanze y'ingando, maze ya nkingi y'igicu, ikimenyetso cy'uko Imana ihari, iraza irijyaho. Uhereye ubwo , abashakaga Uwiteka bose barasohokaga hanze y'ingado bagasangayo ihema. Icyakora Yosuwa «umufasha we w' umusore , ntave muri iryo hema» (Kuva 33.7-11). Musa yagombaga kwinjira akanasohoka kugira ngo yite ku mbaga y'abantu. Uwo wari umurimo w'umukozi w'Uwiteka ufite inararibonye. Yosuwa we, nk'umusore, yari yasobanukiwe ko kuri we byari byiza kuguma hirya y'ingado mw'ihema, mu bwihisho bw'Uwiteka Ushobora byose, ubwo igihe cyo gukora umurimo nk'uwa Mose cyari kitaragera. – No kuri twe , ni ngombwa cyane ko twitandukanyije n'ikibi cyose, tuba turi hafi y'Imana. Ubwo nibwo tuzabasha kuba mu bumwe bwo kumenya ubushake bwe.
Aho twitegereza urukundo afitiye abanyabyaha maze tugahabwa imbaraga nshya zo kwamamaza ubutumwa bwiza.
Aho kandi nibwo buhoro buhoro tuzategurirwa umurimo mwiza kandi w'imbaraga tuzakorera mu mbaga y'abantu.
Mu mateka ya Yosuwa, haracyari ikindi kintu cyuzuye inyigisho kubwo gutegurirwa umurimo. (Yosuwa 1.1-9).
Mose amaze gupfa, Yosuwa niwe warongoye imbaga y'abantu ayijyana mu gihugu cy'isezerano.Mbega uko uwo murimo yawubonaga ari mugari kandi umusaba byinshi! Ariko Imana yamuhaye gukomezwa n'aya magambo « nk'uko nabanaga na Mose niko nzabana nawe, sinzagusiga kandi sinzaguhana »(Yosuwa 1.5). Nyamara yongeraho ati, «Icyakora uskikame, ukomere cyane kugira ngo witondere amategeko yose…ibiri muri iki gitabo cy'amategeko ntukarorere kubihamisha akanwa kawe ahubwo ujye ubitekereza ku manwa na nijoro kugira ngo ubone uko ukurikiza ibyanditswemo byose. Niho uzahirwa mu nzira zawe ukabashishwa byose» - Ijambo ry'Imana ni imbuto ibasha kumera mu mutima w'abantu kubw'agakiza kabo. Ritubwira agakiza kuzuye ko muri Kristo Yesu n'ingaruka zitagira akagero z'umurimo we. Ritubwira Umwana w'Imana, ubwo yari umuntu, waduhishuriye Imana akanatumenyesha izina rya Data
Ni ibyo kurya ku muntu wizera kandi rikamurika inzira anyuramo, ndetse n'inzira abana b'Imana bose hamwe bafatanyije. Ritumenyesha imigambi y'Imana y'igihe kizaza. Ni inkota y'Umwuka irwanya umwanzi. – Ijambo ry'Imana rero ni urufatiro n'ubuzima bw'umurimo wose w'umukristo. Niyo mpamvu tgomba kurikunda uhereye ku ntangiriro y'urugendo rwacu rwa gikristo, tukarisoma dushyizeho umwete no gusenga, tukaritekerezaho ku manywa na nijoro twifuza kandi tutaryarya kurishyira mu bikorwa tubishobojwemo na Nyagasani ubwe. Urimenya, agatungwa naryo, akaba yabasha kurigeza ku bandi hamwe n'ubutunzi bwaryo, n'icyo ryigisha, uwo niwe gikoresho Nyagasani abasha kwitwaza mu murimo we.
Inama kubw'umurimo
Umurimo w'Imana tubasha kuwugereranya n'ibiziga bibiri bigerekeranye: kimwe kinini, ikindi gitoya. Iyo ukorera umuntu, uba watangiriye ku kizaga cy'inyuma, kandi ntubasha kuzagera ku kiziga cy'imbere. Ariko niba ukorera Kristo, uzatangirira kucy'imbere. Niba mpora hafi ye, nzahera mbere ya byose ku bamuhora hafi. Ni urukundo. Ruhera ku kiziga cy'imbere maze rukerekeza ku cy'inyuma, ariko kuvuga ibya Kristo byose bya hano kw'isi birebana n'inyungu ze.
• Kwiyiringira k'umukozi w'Imana kugomba gucishwa bugufi
Mose warerewe mu bwenge bwose bwo kwa Farawo, yari afite imbaraga mu magambo no mu bikorwa (Ibyakozwe 7.22). Ese nibyo byaba byaramuhagurukije kujya gutabara ubwoko bwe? Koko rero, igihe cyari kitarasohora kandi iyo Mose aza guca bugufi imbere ya Nyagasani akamutegererezaho byose, ntaba yarishe wa Munyegiputa. Hagombye imyaka mirongo ine yo kwitegura, ubwo Mose yibonye ari umuntu utazi kuvuga ahubwo ari udedemanga, nibwo Imana yabashije kumukoresha ngo akize ubwoko bwe.
Mbere yuko yihakana Yesu, Petero yibwiraga ko urukundo amufitiye ruruta urw'abandi bigishwa; maze aravuga ati: « Naho bose ibyawe biri bubagushe, njyeweho ntabwo bizangusha » (Matayo 26.33). Ariko nyuma yo kuneshwa ari mu gikari cy'umutambyi mukuru, akagerwaho n'ubuntu bwamukomeje, ahabwa kuragira intama za Nyagasani (Yohana 21.15-23).
Bityo, uwizeye wese ashaka gukorera Nyagasani ku buryo buhamye kandi bumunezeza agomba kwemera ko muri we nta bwenge, nta mbaraga kandi ko nta cyiza kimurimo kuruta abandi. Agomba kumenya kwicisha urupfu rwa Kristo ibyo yiyumva muri kamere ye, yaba
ugushaka bwite no kwizirikana, kugira ngo abashishwe na Nyagasani kuba intumwa y'ubuntu bwe, y'urukundo rwe n'ukuri kwe, agenda yerekeza imitima kuri we.
Icyampa tugakomeza cyane uko guhugurwa : « Nuko bene data bakundwa, mukomere mutanyeganyega, murushaho iteka gukora imirimo y'Umwami ! » (1 Abakorinto 15.58). Imana ibasha gukoresha mu murimo wayo no gusohoza imigambi yayo utaboshywe no gukunda isi, wuzuye Kristo kandi uhora witeguye kumugandukira.Urugero twafata ni urwa Yosuwa wagombaga kujyana abisiraheri mu gihugu cy'isezerano banyuze mu ntambara, yateguwe imyaka myinshi mbere yuko barwana n'Abamaleki, bagatsinda babikomoye ku gutabarwa kuvuye mw'ijuru. Dawudi nawe nk'umushumba wa Isiraheri, yateguriwe umurimo azakora hanyuma ubwo yaragiraga « ubutama » bwa se, mu gihe yari atarakamenya umurimo ukomeye yateguriwe.
Igikorwa gikomeye kandi cyizihije cyo mu buzima bwacu ni ugushakashaka icyubahiro cya Nyagasani hano mw'isi kandi tugakorera inyungu ze tumukomoraho byose. Abantu bayima agaciro kabyo ariko , bidatinze, bazatangazwa no kubona byose bihinduka. Nyagasani ati: « Dore ndaza vuba nzanye ingororano, kugira ngo ngororere umuntu wese ibikwiranye n'ibyo yakoze » (Ibyakozwe 22.12).
Kubibira mu marira
« Ababiba barira, bazasarura bishima. Nuko umuntu agenda arira asohoye imbuto, azagaruka yishimye azanye imiba ye » (Zaburi 126.15-16).
Mbega kuzamurwa na Nyagasani iyo adushyize mu nzira yo kubiba! « Imbuto ni ijambo ry'Imana» (Luka 8.11) kandi niryo dukwiye kubiba, twamamaza. « Mu gitondo ujye ubiba imbuto zawe, kandi nimugoroba ntukaruhure ukuboko kwawe» (Umubwiriza 11.6).
Gutangira biroroha. Uhura n'ibikongera imbaraga mu nzira. Ibidushishikaza byo mu ntangiriro bidutera gutsinda ingorane no gusimbuka ibituzitira. Ariko bishyire kera, hari imibereho bamwe mu bacu bazanyuramo, mu bwiherero bw'umutima wabo, bumvise uguhamagara k'Umwigisha wabasabaga kubiba kubwe. Batanze rero
igitambo, yaba igihe cyabo, yaba ibyo bakunda cyangwa se umwuga wabo, bakageragerezwa umurimo wa Nyagasani, uwo bafiteho umugisha ugwa neza kandi wizewe, ubasha kugororera incuro zikubye ijana abagize icyo bareka kubwe. Igihe cyaratambutse…maze amarira akurikiraho. Ingorane, kwibeshya, gutukwa n'abantu badafite gusobanukirwa neza n'umurimo w'umubibyi, kudashimwa no gusubira inyuma gukabije n'abo wakoreye ibyiza byinshi kuruta abandi, umunaniro, gucika intege…gutentebuka mu mutima nako kuraza, maze umwanzi agahita yiyerekana ashaka kuyobya bidasubirwaho abari bakiriye umurimo w'Imana babyishimiye.
Nyamara Ijambo ry'Imana ryarabitubwiye riti: «Ababiba barira !». Niba iyi zaburi ihuza umurimo «n'ababiba» barira, ni uko ari ko bimeze hano mw'isi.Ese hari ukundi byagendekeye Nyagasani, Umukiza wacu? Oya, umurongo ukurikiraho urabyerekana: «umuntu agenda arira asohoye imbuto». «Arira!». Mbega amarira menshi mu nzira! Imiruho no kurwanywa ni byinshi ! Aho inzira igarukira twumva avugira mu kanwa k'umuhanuzi ati : «Naruhijwe n'ubusa, amaboko yanjye yapfuye ubusa nyakoresha ibitagira umumaro» (Yesaya 49.4).
Aha se ntituhabona byinshi bidutera imbaraga mu bugingo? Dufashe gushyira mu bikorwa iyi zaburi (tutagiye mu nsobanuro zayo zo mu buryo bw'ubuhanuzi), tubona ko «ababiba» batari bonyine.
Bahanze amaso uwababanjirije gusuka amarira, ubwo yari umubibyi uvuye ku Mana, yagendagendaga mu nzira zo kw'isi. Ni iby'igiciro cyinshi kubiba kubwe, ariko se kandi si iby'igiciro cyinshi kurira nk'uko nawe byamugendekeye ? Twacibwa se intege no kubona byose bigana iyo amazi agiye, niba bigaragaye nk'aho «waruhijwe n'ubusa , n'ibitagira umumaro? » Oya, ahubwo ni ukumasha mu rye : « Nzacirwa urubanza n'Uwiteka…Imana yanjye niyo izangororera ». « Nuko muzirikane uwo wihanganiye ubwanzi bw'abanyabyaha bukomeye butyo…kugira ngo mudacogora mukagwa isari mu mitima yanyu » (Abaheburayo 12.3).
Hari akarusho. Kubiba ni none ; umusaruro ukazaza hanyuma. « Ababiba barira bazasarurana ibyishimo ». tugomba kureka imbuto ikagira igihe cyo kumera no gukura. Ahari tukiri hano kw'isi hari amahundo azashimisha umutima wacu, ariko se hazacura iki ku munsi w'ikuzo ubwo byose bizerekanwa ? Mbega indirimbo y'umunezero ubwo databuja azavuga ati ; « Nuko nuko mugaragu mwiza ukiranuka… » ! (Matayo 25.23).Mbega uko amarira yo mu gihe cy'ibiba azahanagurwa !
Kandi muri uwo munezero, ntituzaba twenyine. Yego tuzaba twishimye bitavugwa , ariko se ibyo byishimo bizaba bingana iki ? « azagaruka yishima ». Ubwambere yavuye mw'ijuru ngo aze mw'isi gusohoza umurimo Data yamuhaye gukora. Mu kwicisha bugufi kwe « yabaye umunyamaboko mu rugamba » yanesheje urupfu, amarembo y'iteka yarunamutse ubwo yinjiraga mu cyubahiro cye (Zaburi 24.7). Azagaruka kujyana abo yacunguye. Hazaba umunezero ubwo azaba ashagawe « n'igabo ze » (umur.10) azongera kwinjira munzu ya Data. Amarembo y'iteka azongera yeguke cyane kugira ngo uwo Mwami w'ikuzo abyukuruke (umur.9) yiyereke imbere ya Data agira ati « Dore ndaje , njye n'abana wampaye ». Byishimo by'iteka, munezero uhoraho, munsi w'ibyishimo by'umutima we !! Kandi ibyo byishimo, twe twasangiye kurira, tuzabisangira mu gihe cy'iteka.
Hariho nyamara icyo tutazasangira. Imbuto, amarira, indirimbo z'umunezero ni ibyacu. Imiba yo, oya ! Imiba « ni iye ». « Azagaruka yishima azanye imiba ye » Ninde wo muri twe wahangara kuvuga ko imbuto zisoromwa ari ize ? Imiba yo si iyacu, ni umwihariko we. Ni imbuto z'umurimo w'ubugingo bwe. Ni imbuto zasoromwe kuri rwarundi rwatewe kubwo gupfa kwe. None se ibyo ntibitwuzuza amahoro yimbitse tumenya ko azanezezwa n'imbuto y'icyo yababarijwe ?
Ku munsi w'isarura, amarira atubogamira ubu azibagirana.Nicyo gituma « Twe gucogora gukora neza…kuko igihe nigisohora tuzasarura nitutagwa isari » (Abagalatiya 6.9).Dukomereze mu mutima iyi mpuguro ikomeye : amarira, nawe yarayamenye ; indirimbo nziza y'umunezero tuzayisangira ; naho imiba yo, nizo mbuto zikomoka kuyo yamijagiye mu marimba yo mw'isi, ni iye wenyine. Yayironkeye kubw'amaraso yo ku musraba we.
Ubwawe uzabona icyo umutima ushaka
Imbuto zishyitse zo ku musaraba
Yesu uzishimira umurimo wakoze
Urukundo rw'ubumana ruzanyurwa
Imibereho ya gikristo
« Mumwumvire »(Mariko 9.7).
« Mariya…, yari yicaye hafi y'ibirenge by'Umwami Yesu yumva ijambo rye (Luka 10.39).
« …dutumbira Yesu wenyine » Abaheburayo (12.2).
« Nanjye niko nabatumye mw'isi » (Yohana 17.18)
« Muzaba abagabo bo kumpamya » (Ibyakozwe 1.8)
« Kandi abacu nabo bige kumaramaza gukora imirimo myiza » (Tito 3.14)
Nk'uko iyi murongo ibyerekana, Ijambo ry'Imana ritwigisha – kimwe no muyindi mirongo myinshi – ko
imibereho ya gikristo ifite amashusho abiri : ni iyo gutuza kandi ni iyo gukora.
Ubwambere ni iyo gutuza: tubasha gutanga niba natwe twarahawe, kandi tubasha kugira icyo twakora niba twaratekereje kw'Ijambo no gusenga.
Ibyo nibyo byigishwa n'amagambo ya Nyagasani ku byerekeye ishami (Yohana 15.4).Rigomba kwera imbuto, icyakora rero, ibyo bishoboka niba riguma ku muzabibu.Ubwo nibwo rizashobora kwakira amakakama rikeneye.Uko niko uwizeye asabwa kwera imbuto, akabishobozwa n'uko agumye ku muzabibu wo mw'ijuru ; bitari ibyo, ishami nta mumaro waryo kuko ritabasha kwera ku bwaryo.
Igihe cyose tutari imbere ya Yesu tuhaturije, tuba twirebaho, tukanareba isi itugose, Nyamara niba duturije ku birenge bye nka Mariya, ntabwo tuzabasha kwishuka no kwiha agaciro. Niba dushyizwe imbere y'Uwera cyane tubasha kwibona mu mutima, tugasoma ibyo tutiyiziho ubwacu, tukibona uko turi kubwa kamere maze ibyo dukora n'ibyo twibwira tukabicira urubikwiye kandi rutagoretse : nta buzima bwa gikristo nyakuri bwabaho nta guca urutabera. Nibwo tuzabasha gutuza no gutumbira Nyagasani maze tukamuha igihe cyo kuvuga wenyine. Mbega ibyo twakungukira ku birenge by'uwo Mwigisha ! Azabanza atwigishe kumumenya uko bikwiye, kumenya neza ubumana bwe n'uko ari umuntu, kandi nta herezo ry'uko kumenya no kwitegereza bizaduhindurira kuba uwigiciro gitangaje mu kwizera kwacu. Azatwigisha kandi ducire urubanza ikintu cyose turi mu mucyo we, atari uwacu, tuzatangazwa ndetse tugere aho gushavuzwa no kubona uburyo incuro nyinshi twagendereye mu nzira z'isi.Ubwo bumwe na Nyagasani, ubwo tugenderamo buri munsi, buhora bwivugurura, « buzatudaha » kugira ngo tubashe kuzuzwamo Umwuka we, na we ubwe.
Ubwo bwonyine niho tuzabasha gukora nk'uko ashaka, tukagendera mu rugero runaka mu cyigisho cy'igice cya kabiri cy'imirongo yanditswe hejuru mu ntangiriro z'iki gice : ni ukuvuga « kuba abahamya b'udutuma mw'isi ngo tube abambere mu bikorwa byiza ».
Nk'umuhamya wa Yesu Kristo, uwizeye afite inshingano yambere yo kumwamamaza. Ni inshingano ikomeye kandi y'agaciro kenshi!
Icyakora si ibyo byonyine. Habaho ibihe bidusaba guceceka : nk'igihe imibereho yacu idahamanya n'inyigisho y'ubutumwa bwiza. Reka dufate urugero, ni ibyiza bihe twakora mu gihe twaba turi kubwira umuntu uri mu bukene bugoye ibya Nyagasani, kandi tukaba dukomeza ibyacu byamugoboka ? Ntitwibeshye : isi iratuzi bihagije kuruta uko twabyibwira. Iducira urubanza mu buryo bukomeye – kandi ni ukuri – igihe cyose itubonyemo ukwifata kudakwiriye.
Ubuhamya bwacu bugomba kuboneka cyane mu bikorwa kuruta uko bwumvikana mu magambo. Byoroheye buri wese kuvuga amagambo y'abakristo, ariko ni ibigoye kubaho mu mibereho ya gikristo ; nyamara icyo nicyo cyo gushyirwa imbere.Tubisubiyemo kandi, iyo mibereho ntibasha kugerwaho tudatumbiriye no gutega amatwi icyitegererezo cyacu cyo mw'ijuru buri munsi kugira ngo tubashe gusa nawe.Nyamara se icyamuranze ku buryo bugaragara hano mw'isi ni iki atari urukundo ? Urukundo ni « igiteranyo cy'amategeko », kandi nirwo soko y'ubuzima bw'ubutumwa bwiza. Ariko se ibyo nibyo duhora dushaka mu mibereho yacu ya buri munsi ? Icyo ni ikibazo cy'ingenzi. Reka twumve intumwa ikundwa Yohana : « Bana bato, twe gukundana urumamo mu magambo cyangwa ku rurimi, ahubwo dukundane mu byo dukora no mu by'ukuri » (1 Yohana 3.18).Dusome kandi dusubiremo igice cya 13 cy'urwambere rwandikiwe Abakorinto. Nibwo tubona ko ubukristo atari imyigishirize ahubwo ari imibereho, ubuzima bugendera mu rukundo.
Iyo duhuye n'urukundo rw'Imana twiga guca bugufi, atari imbere yayo gusa ariko n'imbere y'abantu, twicira urubanza aho kurucira abandi : niba abo tuganira nabo tubigaragariza nk'ababasumba, tuzababera inkomyi ku buryo ntacyo tuzabungura ngo tubabere umugisha. Ubwirasi bwo mw'iyobokamana nibwo bubi bubasha kubaho : dukwiye kubuhunga. Iyo duhuye n'urukundo rw'Imana, twiga no gukunda abakristo bose . : « Ibyo nibyo bose bazabamenyeraho ko muri abigishwa banjye, nimukundana » (Yohana 13.35).Kandi tuziga gukunda ab'isi tugenda duhura nabo (uretse gufatanya nabo mu nzira zabo). Urwo rukundo, kimwe n'uruduhuza n'abizera bandi ba hose, tuzarugaragaza atari mu magambo gusa, ahubwo « mu bikorwa no mu mwuka » dufite kwitangira abandi, tubegurira ibyiza byacu no kwikunda kwacu, tubihanganira, kandi niba ari ngombwa, tukemera tutihimura ibibi byose babasha kudukorera. Bityo tubasha kugaragara turi abahamya b'indahemuka b'uwigaragaje aciye bugufi, ariwe rukundo.
Kuba intumwa
Hari uwizeye vuba wandikiye mwene se ati : « Numva nsunikirwa kwegurira Yesu imibereho yanjye yose. Nifuza cyane kuba intumwa yo kujya kubwiriza abandi iby'agakiza, mbamenyeshe Kristo. Ushobora kugira inama wampa? »
Uwo mwene se aramusubiza ati : « Maze gusoma urwandiko rwawe ndwitayeho cyane. Nishimiye ko urukundo rwa Kristo rugusunikira mu murimo we. Ntabwo bibereye umukristo nyakuri kuberaho ibyo mw'isi cyangwa kubaho yishakira inyungu ze bwite n'ibimunezeza. Byaba ari ukwishuka ku byerekeye insobanuro z'urupfu rwa Yesu.Kuko « Kristo yapfiriye bose kugira ngo abariho be gukomeza kwiberaho ubwabo , ahubwo babeho kubw'uwo wabapfiriye akanabazukira » (2 Abakorinto 15.5).
Uwizeye wese nta n'umwe usigaye yaguzwe agaciro gakomeye. Ntabwo tukiri abacu. Tweguriwe rwose Nyagasani. Twaba turiho cyangwa dupfuye, turi aba Nyagasani. Icyo twakora cyose, tugomba kugikora mw'izina rye. Tugikorera icyubahiro cye kuko twahindutse imbata ze.Nyagasani adufiteho uburenganzira budafite iherezo, no kubyo turi bo cyangwa ibyo dutunze byose.
Tugomba guhoza ku mutima ko uwizeye wese ari umukozi wa Nyagasani. Twabatuwe ku cyaha tujya mu bubata bw'Imana. Nicyo gituma duhamagarirwa (Abaroma 6.22) « kudaha ibyaha ingingo zanyu kuba intwaro zo gukiranirwa, ahubwo mwitange mwiha Imana nk'abazuke, n'ingingo zanyu muzihe Imana kuba intwaro zo gukiranuka » (Abaroma 6.13). Turi abakozi b'Imana Nyagasani, tugomba gukora bihuje no gushaka kwe iteka, twibuka ko tugomba guhuza n'ibyo yahishuye mu Byanditswe Byera.Muri byo tuzahora tubonamo , niba tubishakashatse, umucyo, ibyo kurya, ubuyobozi n'imbaraga, hakurikijwe ibyo dukeneye mu rugendo rwacu.
Ahari wamaze kumenya ukuri nyako guturuka ku Mana, kuvuga ibitwerekeyeho, twebwe abana bayo, ariko niba ugusubiyemo ubasha kubonera igisubizo ikibazo wambajije. Mbega uko ari byiza kumva havugwa – nka Paulo: « Kuri njye, kubaho ni Kristo! ». Icyifuzo cyawe cyo kuba intumwa yo gukorera Nyagasani, hagati y'imiruho, amakuba no gucibwa intege bituruka kuri uwo murimo, kigomba kunezeza Nyagasani we umenya umutima no kwifuza kwawo.
Ariko noneho Nyagasani we ubwe niwe waguha gukora umurimo uyu n'uyu, kuko yaba umurimo cyangwa se uwukora, byose ni ibya Nyagasani. Niwe ubwe ufite kukubwira ati: Kora iki; cyangwa ati: Jya aha; n'ubundi
kandi ati: Nube ugumye hano.
Ntabwo yemera ko ukwifuza kwacu kurwanya ubushake bwe, cyangwa se ngo duhitemo tumubwira tuti: turashaka gukora iki cyangwa kiriya. Nyagasani ashyira hejuru umurimo kurenza umwete utaryarya w'umukozi ukora ibyo yihitiyemo. Twemere ko Nyagasani agira ati: Kora iki ureke kiriya.Ese wanezezwa no gukora iki ukareka kiriya? Uri mu mucyo ushyire ku munzani, kandi uri imbere ya Nyagasani, icyo kibazo wambajije ucyiteho.
Wongeye kandi kubaza ibyerekeye kwitegura umurimo. Mu murimo wose ufite kuzanira Nyagasani imitima, we Mukiza kandi Mucunguzi, hagomba kumenywa mbere ya byose Ibyanditswe n'iby'inyigisho shingiro.Timotewo , umukozi we Nyagasani, yahuguriwe guhora ari umukozi udakwiriye kugira ipfunwe, ukwiriranya neza ijambo ry'ukuri (2 Timotewo 2.15). Ugomba kwitegura utyo uhereye uyu munsi.
Byongeye kandi, mu gihe ugitegereje ko Nyagasani akuyobora byeruye niba agomba kugutuma nk'intumwa, wibaze ku baturanyi bawe, abato n'abakuze, abakeneye umucyo n'ubugingo: nta handi babasha kubibonera atari ukubwirwa Ijambo ry'Imana. Nyagasani azakuyobora muri uwo murimo mbere y'uko aguhamagarira uwundi. Niba hari indahemuka n'umunyamwete mu tuntu duto, uwo azahabwa ibikomeye.
Umwete mu gusenga ni ngombwa, gusoma Ijambo ry'Imana no kuritekerezaho kenshi bizatanga intwaro za ngombwa zo kugirira umumaro imitima myinshi. Nyagasani aguhe ubuyobozi bwe n'umugisha we!